6 Cara Suri Rumah Menjana Pendapatan Untuk Keluarga

Tidak dinafikan, cabaran ekonomi semasa kian terasa. Semakin ramai yang berjimat cermat dan mula bercakap-cakap tentang mengurangkan kos, membuat simpanan dan lokasi belian barang murah. Namun begitu, usaha untuk menambah pendapatan usah dipandang remeh.

Jauh dalam sudut hati seorang suri rumah, sebenarnya tersimpan segala macam perasaan ingin membantu menambah pendapatan keluarga. Cuma mungkin mereka masih tidak nampak jalan atau caranya.

Berikut saya kongsi beberapa tip buat suri rumah yang memilih bahagia dengan usaha:

Ramai yang suka menulis, saya lihat bakat menulis di kalangan ibu-ibu tidak kurang hebatnya. Pelbagai kisah dikongsi di laman sosial kadang-kadang menjadi viral tanpa dipinta. Berkongsi tip kehidupan, tip masakan, tip menabung dan sebagainya yang boleh menjadi inspirasi kepada ramai yang membaca. Tawarkan khidmat menulis dan bakat yang ada kepada orang yang ingin menulis tetapi tidak pandai menyusun ayat. Tulis novel atau buku motivasi yang boleh diterbitkan semula dengan mana-mana penerbit.

Kita sendiri biasanya akan ke kedai atau pasar untuk membuat belian keperluan rumah. Alang-alang sudah ke kedai, tanyakan saja jiran-jiran siapa mahu kirim barang. Ambil upah setiap kali membuat belian untuk orang lain. Mungkin ada jiran yang sudah tua, sakit dan tidak boleh meninggalkan rumah. Sekarang tidak ada benda yang percuma, sudah namanya pun ambil upah beli barang. Sebagai contoh upahnya 10% daripada jumlah belian barang.

Di rumah kita ada mesin basuh automatik, mahu atau tidak setiap hari kita tetap membasuh juga. Tawarkan khidmat membasuh baju untuk jiran atau kenalan yang tinggal berhampiran kita. Caj pada harga yang berpatutan, sebagai contoh upahnya RM2 sekilo siap lipat. Target budak bujang yang malas basuh baju. Silap haribulan, rumah jadi kedai dobi!

Suri rumah kebanyakannya mengisi masa terluang dengan berkebun. Penuh halaman rumah (depan sampai belakang) dengan bermacam jenis pokok bunga, pokok herba dan sayur-sayuran. Jadikan ini sebagai hobi yang menguntungkan, tanam pokok yang mempunyai harga dan boleh dijual semua. Letakkan dalam pasu yang cantik, susun di luar rumah dengan papan tanda, “Semua ini untuk dijual“.

Wanita dan kecantikan tidak dapat dipisahkan. Paling tidak pun, wanita akan pakai bedak sejuk untuk jaga kecantikan kulit muka. Sebagai suri rumah yang pandai menjaga penampilan, cari peluang untuk mengedarkan pelbagai jenis produk kosmetik yang ada dalam pasaran. Carilah produk yang boleh berikan untung jualan runcit yang tinggi bagi setiap barang.

Ini sesuai untuk suri rumah yang masih punya banyak tenaga dan suka melayan karenah anak-anak. Buka mulut dan war-warkan kepada jiran dan kenalan yang tinggal berhampiran bahawa kita mengambil upah menjaga anak-anak sehingga petang. Suri rumah yang boleh memandu, boleh ambil upah jemput anak-anak dari sekolah dan bawa ke rumah kita untuk transit. Jangan ambil terlalu ramai, cukuplah sekadar yang kita mampu menjaga dan mengawasi.

Kepada para suami yang budiman, usah lagi menyekat minat dan usaha isteri untuk membantu kita menambah pendapatan keluarga. Berilah ruang kepada mereka untuk beraktiviti, ini juga bagus untuk pasangan anda menghilangkan stress dan kurang tekanan. Sokong dan dokong usaha mereka setiap masa. Asalkan kerja ini halal, apa salahnya?

Tip ini hanyalah panduan cetusan idea kepada semua suri rumah yang sedang berfikir mahu buat apa untuk tambah pendapatan. Ini bukan jaminan kebahagiaan atau pendapatan.

Saya sangat yakin, ibu-ibu yang rajin berusaha pasti mendapat hasilnya. Kongsi keputusannya nanti bersama saya. Usahakan saja jangan ditangguhkan lama-lama.

Ikram Al-Banjari.
Masih Saudagar Jalanan.

BACA: 16 Tips Yang Anda Kena Tahu Sebelum Berhenti Kerja, Ini Pengalaman Sebenar Seorang Jurutera Yang Kini Suri Rumahtangga Sepenuh Masa


Surina Shukri Dilantik Sebagai CEO Terbaru MDEC

Menteri Komunikasi dan Media, YB Gobind Sing Deo baru-baru ini telah mengumumkan individu yang dipilih untuk menggalas jawatan CEO kepada Malaysia Digital Economy Corporation atau lebih dikenali sebagai MDEC.

Melalui pengumuman yang dibuat, Surina Shukri telah dipilih dan bakal mula berkhidmat bermula 16 Januari dengan kontrak tiga tahun. Menerusi perlantikan yang dibuat, beliau bakal menggalas tugas CEO MDEC yang sebelum ini dipegang oleh Datuk Yasmin Mahmood yang telah pun meletak jawatan pada 7 Disember lalu.

Untuk pengetahuan, beliau sebelum ini pernah berkhidmat di Amerika Syarikat selama lebih 20 tahun serta berurusan dengan syarikat-syarikat besar seperti JPMorgan Chase & Co serta beberapa startup terkemuka melibatkan pelbagai bidang.

Mengulas mengenai perlantikan Surina Shukri, YB Gobind turut menyatakan keyakinan beliau terhadap Surina untuk membawa MDEC ke peringkat yang lebih baik lagi dalam memantapkan ekosistem ekonomi digital di Malaysia serta membawa industri digital Malaysia ke peringkat yang lebih tinggi.

Semoga dengan pelantikan ini bakal membuka lebih banyak peluang buat syarikat digital di Malaysia diperkenalkan di persada antarabangsa. Kami ingin mengucapkan tahniah diatas perlantikan Surina Shukri sebagai CEO terbaru MDEC.


Surprise! Ahli Istimewa Team Lost & Found KLM Adalah Satu Dusta Yang Comel

Rupa-rupanya ahli istimewa Team Lost & Found KLM yang telah menjadi viral di YouTube adalah satu dusta yang comel.

Ia comel kerana memperkenalkan seekor anjing sebagai ahli istimewa Team Lost & Found KLM, sedangkan ia tidak pernah wujud di realiti.

Anjing itu telah dijadikan maskot KLM dan berjaya menvisualisasikan kejayaan Team Lost & Found KLM yang sebenar.

Idea anjing ditonjolkan di dalam video KLM tersebut adalah dari sebuah syarikat pengiklanan, DDB & Tribal Worldwide apabila mereka mendengar cara Team Lost & Found menyelesaikan masalah seperti detektif.

Team Lost & Found KLM telah menggunakan semua maklumat yang ada seperti nombor tempat duduk, nombor telefon dan maklumat media sosial untuk menemukan barang yang hilang dengan pemiliknya.

Kadang-kadang, ada juga penumpang KLM yang tidak sedar mereka kehilangan barang sehinggalah Team Lost & Found menjumpai mereka.

Sumber: Blog MediaBistro.Com, slot Agensi Pengiklanan


‘Surprise Happy Meal’ Sah Akan Mula Dijual 28 November Depan

Ketika diumumkan awal November lalu, ramai yang berharap agar mainan khas yang akan dihasilkan kembali untuk ulang tahun Ke-40 Happy Meal dilancarkan di Malaysia.

Tidak mahu menghampakan peminat mereka, McDonald’s Malaysia mengesahkan akan mula menjual set ‘Surprise Happy Meal’ ini bermula 28 November 2019.

Sejak ia mula diperkenalkan pada Jun 1979 di Amerika Syarikat, Happy Meal telah berkembang ke lebih 38,000 restoran di lebih 100 buah negara di seluruh dunia – dengan mainan ikonik kekal sebagai simbol kejutan, keceriaan dan kegembiraan.

14 permainan vintaj bakal menjadi rebutan antaranya McDonald’s Hot Wheels Thunderbird (Mattel), Hamburglar (McDonald’s), Space Jam Bugs Bunny (Warner Brothers), Patti the Platypus (Ty Beanie Baby), Tamagotchi (Bandai) dan Hello Kitty (Sanrio).

Menariknya, Setiap Surprise Happy Meal akan mengandungi salah satu mainan koleksi. Disebabkan elemen kejutan, anda tidak boleh memilih permainan yang akan diterima. Jadi, semuanya bergantung kepada nasib untuk anda memiliki permainan yang mahu.

“Kanak-kanak mahupun orang dewasa pasti seronok dengan kemunculan kembali mainan dari era 1980-an dan 1990-an ini. Ia semestinya membangkitkan nostalgia, lebih-lebih lagi para pelanggan yang menyukai Happy Meal semasa zaman membesar mereka,” kata Naib Presiden dan Ketua Pegawai Pemasaran McDonald’s Malaysia, Melati Abdul Hai.

Tiada had pembelian untuk Surprise Happy Meal ini. Malangnya, model Power Ranger Red tidak dijual di Malaysia. Yang pasti, kami tahu ramai yang mahukan McDonald’s Hot Wheels Thunderbird dalam koleksi ini. Selamat mencuba nasib di McDonald’s 28 November nanti.

Tahukah anda Inside Scoop menawarkan aiskrim pada harga hanya RM3 bermula hari ini? Baca lagi tentang tawaran khas ini pada artikel di bawah.

Inside Scoop Tawar Aiskrim Berharga RM3 Bermula 21 November 2019

‘Oreo Cookies & Cream Pie’ Antara Menu Baharu Diperkenalkan McDonald’s Malaysia


Aksi Pemanduan Bahaya Myvi Biru Undang Kemarahan Netizen

Aksi bahaya sebuah Myvi berwarna biru telah dirakam dan difahamkan, kejadian tersebut berlaku petang tadi.

Pemanduan pemandu Myvi berkenaan mengundang rasa marah netizen. Punca sebenar kejadian masih belum dikenal pasti tetapi difahamkan pemandu Myvi berkenaan sedang melarikan diri daripada orang ramai kerana tertangkap menyamun seorang individu OKU.

dah myvi ke belum? pic.twitter.com/khRZPY7nNb

Dapat dilihat dalam video ini, kereta tersebut melanggar beberapa kereta lain kerana mahu lari daripada penunggang motosikal yang sudah mengejar suspek dari awal.

Menurut seorang pengguna Twitter, suspek merupakan seorang lelaki Melayu dan ketika ditangkap, suspek meninggalkan kad pengenalan serta kad anggota JPJ (kemungkinan besar palsu) dalam kereta biru Myvi tersebut.

Suspek L/Melayu masa tangkapan tidak diketahui anggaran 1800hrs . Suspek tinggalkan IC dan kad anggota JPJ dalam kereta biru Myvi pic.twitter.com/ibdT6VkoPB

— Bepis Cocola (@hinguscheese) December 13, 2019

Setakat ini, tiada kecederaan dilaporkan daripada insiden ini. Sebelum ini, tular skil pemanduan seorang pemandu Myvi mengelak daripada membuat bayaran tol. Baca tentangnya lagi di pada artikel di bawah.

Netizen Terpegun Dengan Skil Pemandu Myvi Ini Untuk Elak Bayar Tol

Tanah Mendap Punca Myvi Kuning Terperosok Dalam Lubang

Lelaki Berusia 21 Tahun Ini Berjaya Mengubah Suai Kereta Myvi Dengan Konsep ‘Tesla’


‘Fokus Sekarang Untuk Survival’, Pesan Dato’ Ramly Burger

Hari ini saya berpeluang jumpa Dato’ Ramly Mokni, pengasas Ramly Burger.

Tak ramai orang kenal Dato’ Ramly, kalau selisih di jalan pun memang orang tak akan perasan. Tapi kalau sebut burger Ramly, satu Malaysia kenal.

Saya pun tadi bila berselisih, tak berani juga nak tegur takut salah orang. Sebelum ini saya pernah jumpa beliau sekali sahaja.

Lagipun, beliau hanya pakai t-shirt dan selipar biasa, tak nampak macam orang yang ada syarikat bernilai beratus juta pun. Tetapi Dato’ pula yang cakap, “Aku dah nampak kau tadi, ingatkan taknak tegur aku dah”. Hahaha, selamba je Dato’ bahasakan diri beliau sebagai ‘aku’, memang sempoi.

Banyak nasihat yang Dato’ Ramly bagi pada saya mengenai dunia bisnes. Saya nak kongsikan sedikit supaya kawan-kawan FB saya pun dapat.

Kata Dato’ Ramly, keadaan ekonomi sekarang ini memang mencabar. Tapi ini perkara biasa dalam bisnes. Berdasarkan pengalaman beliau, setiap 10 tahun sekali, memang ekonomi akan jatuh. Tahun 1987, 1997 dan 2007 adalah zaman kejatuhan ekonomi.

Jadi berkemungkinan tahun 2017 pun akan menjadi tahun yang mencabar bagi ekonomi dan bisnes.

Ketika zaman gawat ini, fokus bisnes bukan lagi untuk membuat keuntungan, tetapi cukup sekadar untuk ‘break-even’ dan bertahan.

Kalau mengikut pengalaman beliau, beliau menjangka keadaan ini akan berlarutan antara 1-3 tahun sebelum ekonomi naik semula. Biasanya orang yang dah lama berniaga akan simpan keuntungan siap-siap untuk menghadapi tempoh gawat ni.

Jadi untuk para rakan-rakan usahawan, kita kena betul-betul bersedia untuk menghadapi saat sukar. Memang betul-betul kena ikat perut. Banyak-banyak bersabar dan berdoa ye.

Saya sempat juga berbual mengenai program SUPERB tempoh hari kerana Dato’ Ramly adalah salah seorang hakim. Pesan beliau mudah sahaja, cuba lagi tahun hadapan.

Bagi beliau, kegagalan dan cabaran adalah perkara biasa bagi usahawan. Bahkan kalau nak dibandingkan kegagalan saya di peringkat akhir SUPERB untuk mendapatkan geran bernilai RM500 ribu, tak boleh dibandingkan dengan kegagalan yang pernah dialami oleh beliau.

Ketika awal-awal beliau mengusahakan Ramly Burger dahulu pada tahun 1980, permohonan beliau untuk mendapatkan pinjaman MARA yang hanya bernilai RM7000 untuk membeli mesin ditolak mentah-mentah hanya kerana ketika itu, MARA tak percaya yang orang Malaysia akan suka makan burger.

Bayangkan kalau beliau patah semangat ketika itu, maka tak merasalah kita semua makan daging burger Ramly hari ini.

Pesan saya kepada ramai yang beralasan tiada modal dan tiada kedai untuk memulakan bisnes, Dato’ Ramly sendiri hanya mulakan bisnesnya dengan modal sendiri RM2 ribu dari rumah di Flat Jalan Haji Hussein, Kampung Baru.

Dulu beliau buat sendiri daging burger di rumah tanpa gunakan sebarang mesin pun.

Jadi apa salahnya kalau kita sekarang nak mulakan bisnes sendiri di rumah? Tak payah fikir untuk ada kedai dan ofis yang besar dan mewah sebelum tiba masanya. Kalau Dato’ Ramly boleh berjaya, kenapa kita tidak?

Daripada seorang yang mula berniaga dari rumah dan ditolak pinjaman oleh MARA, jualan syarikat beliau kini sudah pun melebihi RM1 bilion sekarang dan dijangka mencapai RM2 bilion pada tahun 2017.

Dan sekarang ini kilang baru Ramly pun hampir siap di Pulau Indah, Selangor yang bernilai RM1 bilion. Memang kagum apabila mendengar kisah beliau.

Kalau nak kira, cabaran yang beliau hadapi setelah hampir 40 tahun berniaga memang banyak, tetapi beliau memang cukup tabah dan tak putus asa. Moga kita semua pun ada semangat seperti beliau.

Antara cabaran besar yang pernah beliau hadapi adalah pada tahun 2011, apabila ada pihak yang memfitnah secara meluas bahawa produk Ramly mengandungi DNA babi.

Habis jatuh merudum jualan syarikat beliau pada tahun itu tapi beliau tetap tak putus asa dan kembali bangkit menjadi lebih hebat.

Banyak benda yang kita boleh belajar daripada kisah Dato’ Ramly ini. Kisah seorang yang bermula dari bawah dengan pelbagai kesukaran, sebelum sampai ke tahap beliau sekarang.

Kepada kawan-kawan yang baru melangkah dalam dunia bisnes, bersabarlah dan jangan sesekali inginkan kejayaan dengan cara mudah.

Setakat ini, SEMUA orang hebat yang saya pernah jumpa, tiada seorang pun berjaya dengan mudah. Semuanya telah hadapi macam-macam cabaran yang sangat dahsyat.

Senang cerita, lagi besar kejayaan yang kita nak, lagi besarlah ujian dan cabaran yang kita akan hadapi!


‘Susah Hingga Mencuri’, Bagaimana Kes Mahkamah Ini Tiba-Tiba Buat Abah Sebak

Pagi ini saya bersarapan dengan abah. Sebab minggu ini penat sangat kerja sampai tak cukup rehat jadi hari ini saya bercuti di rumah dan temankan abah untuk selesaikan hal KWSP dia sekali.

Abah (bekas polis pencen) suka sangat bertanya pasal kes jenayah yang saya uruskan di Mahkamah. Bila kami berbual selalunya topik inilah yang Abah akan tanya. Abah akan follow up balik kes-kes saya. Kemudian tanya apa status terbaru. Saling tak tumpah macam bos yang pantau kerja peguam junior dia di pejabat.

Selalu juga saya akan bertanya pendapat Abah untuk kes-kes jenayah terutamanya bila melibatkan polis.

Abah akan selalu bagi “jalan” macam mana nak  approach polis yang kadang-kadang saya sendiri tak terfikir untuk guna pendekatan macam tu. Macam mana cara nak soal saksi-saksi pegawai penyiasat di Mahkamah, macam mana nak  cross check kertas penyiasatan polis, bagaimana nak cipta keraguan dalam penyiasatan yang dibuat oleh pegawai polis dan lain-lain.

Tadi semasa bersarapan saya kongsikan dengan Abah tentang pengalaman saya masa saya hadir ke Mahkamah Majistret Kajang minggu lepas untuk bicara.

Sementara menunggu kes saya dipanggil oleh bailif Mahkamah, saya sempat mengikuti prosiding kes curi di pasar raya oleh seorang wanita berbangsa Cina. Selepas pertuduhan dibacakan kepada wanita tersebut, dia terus membuat pengakuan salah.

Mengikut fakta kes yang dibacakan oleh bailif Mahkamah, wanita ini telah pergi ke sebuah pasar raya di Kajang dengan menggalas sebuah beg kain di bahunya (ala-ala macam handbag).

Asalnya, beg kain itu memang kosong dan kempis sahaja. Wanita ini kemudiannya mengambil troli dan mula mengisikan pelbagai barang makanan ke dalam troli tersebut.

Beg kain yang digalas di bahunya itu semakin lama semakin menggemuk dan kelihatan seperti sarat dengan pelbagai barang manakala barangan di dalam trolinya pula semakin berkurang.

Perbuatan wanita ini yang mencurigakan diperhatikan oleh seorang pegawai keselamatan di pasar raya tersebut. Akhirnya troli wanita tersebut yang pada awalnya penuh menjadi kosong dan beg kain yang digalasnya kelihatan begitu gemuk dan penuh.

Wanita ini terus menolak troli itu ke pintu keluar pasar raya dan meninggalkan troli sebelum dia ditangkap oleh pegawai keselamatan.

Apabila dibuka beg kainnya yang digalas itu terdapat pelbagai barangan makanan di dalamnya.

Bailif Mahkamah ketika membaca pertuduhan kepada wanita ini turut menyatakan satu persatu barangan yang didapati ada di dalam beg kainnya ketika dia cuba untuk meloloskan diri daripada pegawai keselamatan pasar raya.

Daripada buah limau, susu bayi dalam tin, sardin, roti, beras, Maggi, Milo, teh, gula, tepung, garam, buah epal, buah strawberry, minyak masak, sayur, keropok udang dan segala aneka makanan lain lagi sehinggakan ada di antara orang awam di galeri awam ketika fakta kes ini dibacakan tersenyum sendiri mendengarkan senarai barang yang telah diambil oleh wanita ini.

Sebelum Majistret menjatuhkan hukuman, Tuan Majistret ada bertanyakan kepada wanita ini, “Kamu ada apa-apa nak cakap kepada Mahkamah untuk kurangkan hukuman kamu?”

Wanita Cina ini sebenarnya tidak begitu fasih berbahasa Melayu. Dia kelihatan terkebil-kebil ketika Majistret bertanyakan soalan itu kepada dia.

Kemudiannya, bailif datang menghampiri wanita ini di dalam kandang pesalah dan bertanyakan lagi, “Sekarang ni Tuan Majistret nak jatuh hukum atas kesalahan awak. Awak ada apa-apa nak bagitau kepada Mahakamah untuk minta kurangkan hukuman?”

Sekali lagi kelihatan wanita Cina ini terkebil-kebil sendiri memandang wajah bailif dan wajah Majistret silih berganti.

Melihatkan riak wajah wanita Cina itu, saya berasa begitu simpati kepadanya. Daripada pemakaiannya saya dapat mengagak yang dia memang orang susah.

Saya terus bangun dan memperkenalkan diri saya kepada pihak Mahkamah yang saya merupakan peguam dari Yayasan Bantuan Guaman Kebangsaan (YBGK) dan saya pohon pihak Mahkamah untuk menangguhkan sebentar kes wanita Cina ini untuk saya menemubual dia bagi membuat permohonan mitigasi atau mitigation on behalf of her.

Majistret membenarkan penangguhan dan saya mengajak wanita ini untuk ke luar Mahkamah sebentar bagi menemubual dia.

Rupa-rupanya wanita Cina ini merupakan seorang ibu tunggal yang punya 5 orang anak kecil. Suaminya sudah lama menghilangkan diri meninggalkan dia terkontang kanting membesarkan anak-anak seorang diri. Dia tinggal merempat di jalanan, kadang-kadang tidur di bawah jambatan dengan anak-anak sebab tak mampu nak bayar sewa rumah.

Dia tiada kerja tetap. Sukar untuk dia mencari pekerjaan kerana tiada siapa yang boleh diharapkan untuk menjaga anak-anaknya. Dia terpaksa mencuri untuk memberi makan kepada anak-anaknya.

Mengikut peruntukan hukuman yang boleh disabitkan ke atasnya, wanita ini perlu membayar denda sebanyak RM3000 atau enam bulan penjara sekiranya gagal menjelaskan denda tersebut.

Ketika kes wanita ini dipanggil semula, saya telah membuat mitigasi bagi pihaknya.

Memandangkan pihak pasar raya tidak mengalami apa-apa kerugian kerana kesemua barangan yang cuba dicuri oleh wanita ini berjaya diambil semula, saya cuba untuk mendapatkan hukuman yang seminimum mungkin baginya. Desakan hidup dan kesusahan dalam membesarkan anak-anak turut memaksa dia untuk mencuri bagi mendapatkan makanan.

Akhirnya pihak Majistret telah menjatuhkan hukuman penjara selama sehari sebagai pengajaran di atas kesalahannya. Pihak Majistret ketika membacakan hukuman kepada wanita ini turut memberikan peringatan kepadanya bahawa desakan hidup tidak boleh dijadikan alasan untuk dia melakukan jenayah.

Wanita ini menangis teresak-esak di dalam kandang tertuduh. Orang awam yang ada di Mahkamah pada ketika itu turut tersentuh melihatnya.

Ketika saya bercerita kisah ini kepada Abah, secara tiba-tiba wajah Abah turut menjadi merah. Abah jadi sebak. Ada takungan air mata di hujung kelopak matanya.

Saya menggelabah puyuh bila tengok Abah menangis.

Dalam suara yang tersekat-sekat di kerongkong Abah bersuara, “Kalau Kak Cik jumpa orang susah lagi lepas ni, tolonglah Kak Cik semampu yang boleh. Abah dulu pernah hidup susah. Abah tahu macam mana perasaan susah tu sampai buat orang sanggup untuk buat apa saja.”

Kata-kata Abah mati di situ. Dia mengesat air mata yang mengalir di pipinya.

Tengok Abah menangis, saya ikut jadi sebak. Kami berdua terus diam di meja makan tengok nasi lemak dalam pinggan masing-masing.

Yayasan Bantuan Guaman Kebangsaan (YBGK) adalah satu organisasi yang ditubuhkan oleh pihak kerajaan untuk memberi khidmat bantuan guaman secara percuma kepada orang awam yang tidak mampu untuk melantik peguam bagi kes mereka di mahkamah.


‘Susah Kalau Orang Sakit Jiwa!’-Tuanku Permaisuri Agong Jawab Komen Biadap Netizen Di Instagram

Raja Permaisuri Agong, Tunku Hajah Azizah Aminah Maimunah Iskandariah sememangnya terkenal dengan sikap ramah beliau bersama rakyat jelata terutamanya di media sosial.

Sering berkongsi resipi masakan dan aktiviti menyulam yang dilakukan di akaun Instagramnya, beliau bagaimanapun tidak terlepas daripada perangai biadap sesetengah netizen.

Perkara itu dikongsikan sendiri beliau baru-baru ini menerusi satu hantaran dengan berkongsikan kembali tangkap layar komen biadap yang ditinggalkan netizen di hantaran sebelumnya.

Komen tersebut bukan sahaja biadap dengan memberitahu individu yang mengalami cirit birit agar hanya membuang air besar namun turut mengandungi kata-kata kesat seperti ‘sial’ di penghujungnya.

Walaupun tidak dapat dipastikan daripada hantaran mana komen tersebut dibuat namun akaun @farisisbi**h merupakan akaun palsu berdasarkan nama dan gambar akaun yang digunakan netizen terbabit.

Tidak mahu perkara tersebut terus berlaku, Tunku Azizah kemudiannya membalas kembali komen tersebut dengan bertanyakan ‘apa masalah anda dengan saya’ sebelum membuat hantaran berasingan dengan menyifatkan akaun tersebut mempunyai masalah sakit jiwa.

Rata-rata netizen kemudiannya yang melihat hantaran itu mengutuk perbuatan biadap itu dan mencadangkan agar beliau mengambil tindakan terhadap individu yang bertanggungjawab memberikan komen itu.

Raja Permaisuri Agong sebelum ini juga aktif di Twitter sebelum menutup akaunnya. Baca penjelasan penutupan akaun seperti yang kami kongsikan sebelum ini di pautan di bawah.

Raja Permaisuri Agong Jawab Isu Tutup Akaun Twitter

Ditegur Tidak Pakai Pelitup Muka, Tengku Puteri Jihan Jawab Dakwaan Netizen Di Twitter

Anti Islam Dan Hina Permaisuri Agong, Siapa Sebenarnya ‘Imam of Peace’?


Cerita Susah Payah Di Sebalik Untung RM75,000 Menjual Harum Manis Dalam Masa 5 Minggu

Wah wah wah, ekoran status saya semalam yang untung RM72k dalam masa 5 minggu jual mempelam Harum Manis, saya menerima banyak PM yang teringin memulakan bisnes yang sama pada tahun hadapan.

Sebenarnya itulah yang saya mahu, saya mahukan semangat mereka sentiasa membuak-buak utk jadi seorang peniaga.

Dan ketahuilah untuk menjadi “peniaga” memang mudah, yang susah ialah jadi peniaga “berjaya”

Baiklah, biarlah saya terangkan secara ringkas apakah susah payah yang saya tanggung untuk jual harum manis.

Harga Harum Manis pada tahun 2015 ialah RM17/kg. Sekotak ada 3 kg, jadi, untuk 3000 kotak, jumlahnya ialah RM17 x 3kg x 3000 kotak = RM153,000. Takdelah banyak sangat, sama nilai dengan 76 biji GoPro jer, tapi perniagaan ini sedikit sebanyak menganggu perniagaan hakiki saya. Pening la juga.

Kamu tahu tak, kamu cuma ada 4 hari sahaja untuk menjual sekotak Harum Manis? Kerana Harum Manis diperam di dalam kotak yang diletakkan kabaid, selepas tempoh 4 hari, buah itu perlu dimasukkan ke dalam peti ais.

Biasanya, 400 kotak diorder serentak, itu bermakna, saya perlu menjual 100 kotak dalam masa sehari. Bayangkanlah kalau saya tak dapat jual buah mempelam itu dalam masa 4 hari, tension bro, tension. Time tu memang saya akan hantar je mempelam itu ke rumah kawan-kawan baik, tinggalkan je pelam itu depan rumah mereka, bila saya sudah sampai rumah baru saya call mereka suruh makan je terus pelam tu, dan diakhiri dengan pesanan jangan lupa bank in kan duit pada bila-bila masa.

Harum Manis harganya RM75 sekotak. Dalam sekotak tu ada lebih kurang 4 ke 7 biji buah sahaja. Mahal itu, mahal…bayangkanlah jika tiba-tiba buah itu busuk, kena pula customer yang jenis kaki maki, “berbakul” la juga kena maki, macam la mempelam tu Cikgu E yang buat, sampai dia lupa sebenarnya ianya ciptaan istimewa Allah SWT yang hanya ada kat Perlis Indera Kayangan.

Malas saya nak cerita yang saya perlukan sebuah lori untuk pengangkutan untuk mengambil mempelam ini dari Perlis ke Ipoh. Malas saya nak cerita tentang Kedai Kamera E-Poh dah nampak macam Kedai Mempelam Epoh bila customer masuk dalam kedai saya. Malas saya nak cerita betapa hidup saya termasuk staf saya bagaikan berperang sewaktu menjual harum manis ini.

Sebenarnya banyak lagi yang boleh saya ceritakan tentang susah payah jual Harum Manis. Sengaja saya cerita sedikit sahaja, manalah tahu saya boleh hasilkan buku suatu hari nanti, boleh la saya ceritakan secara terperinci…In shaa Allah.

Tapi yang penting disini, saya mahu kamu paham, disebalik kejayaan sesebuah bisnes itu, ada banyak cabaran dan dugaannya. Sebelum dapat manisnya, kenalah rasa pahitnya dulu.

“Kamu kena faham yang berniaga itu perlu ada “seni” nya”


4 Hari Misi Bantuan, Ini Apa Saya Belajar Tentang Susah Senang Pelarian Palestin

Sebenarnya niat untuk ke Palestin sudah ditanam lama lagi.

Pada tahun 2013, semasa menjadi aktivis Aqsa Syarif, saya telah mendaftarkan diri untuk menghantar bantuan dalam Misi Aqsa2Gaza yang menghantar bantuan ke Gaza, Palestin pada waktu itu.

Keberkatan dan keutamaan Al-Aqsa memang terdapat banyak dalam hadis dan al-Quran.

”Solat di Masjidil Haram lebih utama seratus ribu kali ganda daripada solat di masjid-masjid lainnya. Solat di Masjid Nabawi lebih utama seribu kali lipat. Dan solat di Masjidil Aqsa lebih utama lima ratus kali ganda.” (HR Ahmad dari Abu Darda)

“Maha Suci Allah yang telah menjalankan hambaNya (Muhammad) pada malam hari dari Masjid Al-Haraam (di Makkah) ke Masjid Al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui.” (Al-Isra: 1)

Selepas menghantar borang dan beberapa urusan, ditakdirkan Allah, regim As-Sisi telah menjatuhkan Presiden Mesir iaitu Dr Morsi yang Pro-Palestin ketika itu.

Maka As-Sisi dengan hubungan Pro-Israel telah menutup sempadan masuk ke Gaza-Mesir selepas beliau menaiki pangkat sebagai Presiden Mesir tanpa melalui proses demokrasi yang sah.

Maka impian tersebut terpaksa disimpan sehinggalah pada bulan ini, Israa’ Institution dan IKRAM UKE telah menganjurkan Misi iLubnan ke-6, program tahunan untuk menghantar bantuan terutamanya dari rakyat Malaysia di UKE untuk saudara kita di kem pelarian Palestin di Lubnan.

Misi kali ini disertai oleh peserta dari pelbagai latar belakang seperti doktor perubatan, pelajar dan usahawan yang merupakan penggerak Israa’ Institution dan IKRAM United Kingdom & Ireland (UKE).

Oleh kerana polisi Israa’ Institution adalah 100% sumbangan diserahkan kepada penerima, maka segala perbelanjaan misi ditanggung oleh peserta dan turut mendapat infaq daripada ahli-ahli IKRAM UKE.

Bukanlah kerana kami adalah yang terbaik, paling mampu atau paling banyak masa terluang, namun oleh kerana terpanggil untuk menyumbang sesuatu dan memberi untuk ummah, maka Alhamdulillah Allah jugalah yang mempermudahkan urusan.

“Diriwayatkan dari Jabir berkata, Rasulullah saw bersabda, ’Orang beriman itu bersikap ramah dan tidak ada kebaikan bagi seorang yang tidak bersikap ramah. Dan sebaik-baik manusia adalah orang yang paling bermanfaat bagi manusia.’” (HR. Thabrani dan Daruquthni)

Alhamdulillah, saya sudah berpeluang melawat beberapa negara Eropah yang lain seperti Paris, Itali, Sweeden, Netherlands, Spain dan beberapa negara lain lagi. Namun, perjalanan kali ini sangat berlainan dan istimewa.

Hari pertama Misi iLubanan 6, melawat lima NGO yang aktif di Beirut dalam membantu Pelarian Palestin, Syria, anak yatim, asnaf di Lubnan dan dalam Palestin sendiri.

Kami dibawa oleh saudara Tareq dari Az-Zaytouna yang setia menjadi peneman serta menjawab soalan-soalan kami di sepanjang perjalanan.

Ada juga NGO seperti Takaful, Al-Ghawth, Ghirass, Al-Quds Foundation, Witness yang meneruskan langkah membantu Palestin berdasarkan fokus masing-masing.

Antara projek terbaru NGO Takaful adalah menubuhkan Bee Skill Centre dengan modul pembelajaran moden seperti sains, teknologi dan robotik untuk mebangunkan anak-anak kreatif, inovatif dan ‘Muslim Inventor’ dengan bantuan daripada beberapa negara Islam.

Namun, ia masih memerlukan sumbangan supaya lebih ramai mendapat anak-anak ini mendapat kemudahan dan manfaat darinya.

NGO-NGO ini memang telah dikenalpasti aktif dan mempunyai rekod yang baik dalam menyampaikan sumbangan.

Alhamdulillah, lebih 10,000 pound sumbangan dari rakyat Malaysia dan UKE melalui Israa’ Institution telah disampaikan kepada NGO-NGO ini.

Terima kasih atas sumbangan dan sokongan anda. Semoga Allah memberkati.

Hari kedua merupakan latihan untuk kami mengenali Palestin bersama dengan Az-Zaytouna, NGO yang aktif dan pakar dalam isu berkaitan Palestin.

Mereka telah menerbitkan pelbagai kajian yang sangat dipercayai dan menjadi rujukan seluruh dunia.

Pengasasnya, Dr Mohsen, berasal dari Palestin dan pernah menjadi Pensyarah di UIA sebelum mengasaskan Az-Zaytouna pada tahun 2004 sebagai membuktikan kecintaannya kepada bumi al-Quds.

Tajuk-tajuk penerbitan yang sempat dikongsikan oleh beliau dan seorang lagi panel ialah:

1. The Land of Palestine
2. The People of Palestine
3. The Zionist State
4. The Palestinian Resistence

Walaupun sudah terlibat sebagai sukarelawan dalam isu kemanusiaan sebelum 2012, saya mengakui bahawa bila menyertai latihan ini terasa kerdil sangat sebab banyak yang masih belum diketahui terutamanya tentang sejarah Palestin dan peristiwa-peristiwa penting seperti:

1. ‘Two state solution’
2. Bolehkah menziarahi Masjid Al-Aqsa pada waktu sekarang?
3. Kerajaan perpaduan Fatah-Hamas.
4. Beza Yahudi dan Zionis
5. Perkembangan pelarian Palestin, dan banyak lagi sejarah serta fakta terkini.

Pada tahun 1917, kerajaan British telah meletakkan dalam Deklarasi Balfour bahawa bumi Palestin adalah milik orang-orang Yahudi.

Sedangkan pada waktu tu, orang Yahudi hanya merupakan 8% daripada populasi rakyat Palestin dan memiliki hanya 2.5% tanah bumi Palestin.

Isu pokoknya adalah penjajahan Palestin dipelopori oleh Zionism, merupakan ideologi sebahagian Yahudi ekstrim yang bersumberkan Kitab Talmud.

Pengasasnya, Theodor Herzl (rujukan: Wikipedia) telah mengemukan cadangan untuk Yahudi dari seluruh dunia untuk menduduki Palestin serta pernah menawarkan wang kepada Sultan Abdul Hamid, Khalifah Turki Utmaniyyah terakhir untuk memberikan Palestin kepada Yahudi, namun ditolak oleh baginda dengan mengatakan ia adalah tanah wakaf umat Islam.

Namun, tidak semua Yahudi menyokong negara haram Israel ini.

Yahudi Ortodoks yang berpegang kepada ajaran asal dari Injil menolak penguasaan Zionis kepada Palestin kerana dikatakan bertentangan dengan ajaran Yahudi seperti Pertubuhan Yahudi Naturei Karta. Mereka terdapat di beberapa negara termasuk di UK (rujukan: Maszlee Malik).

Apa yang kami dapat ini perlu disampaikan kepada lebih ramai lagi supaya seluruh dunia akan mengetahui sejarah sebenar serta berusaha mengembalikan hak Palestin kepada yang berhak.

Pada hari ketiga kami dibawa ke kem pelarian Palestin.

Beginilah rupa sebahagian dari kem pelarian Palestin, Shatilla di Lubnan yang menjadi mangsa pembunuhan beramai-ramai Israel pada tahun 1982 di Kem Shabra dan Shatilla.

Israel telah masuk ke kem ini pada waktu malam yang gelap gelita, mereka menggunakan senjata tajam dan menyusup masuk ke rumah-rumah dan membunuh sesiapa sahaja yang mereka temui demi untuk menghapuskan rakyat Palestin kerana mereka dikatakan ancaman kepada cita-cita Zionis.

Kerana tentera Zionis tidak mahu mengejutkan dan menyedarkan orang lain semasa peristiwa itu berlaku.

Dianggarkan lebih 3500 warga Palestin syahid semasa tragedi itu.

“Janganlah kamu mengira bahawa orang-orang yang gugur di jalan Allah itu mati; bahkan mereka itu hidup di sisi Tuhannya dengan mendapat rezeki.”

“Mereka dalam keadaan gembira disebabkan kurnia Allah yang diberikan-Nya kepada mereka, dan mereka bergirang hati terhadap orang-orang yang masih tinggal di belakang yang belum menyusul mereka, bahawa tidak ada kekhuatiran terhadap mereka dan tidak (pula) mereka bersedih hati.” (Ali Imran ayat 169-170)

Kini, hidup diteruskan seperti biasa walaupun tidak banyak kemudahan asas yang mereka perolehi sebagai pelarian.

Tempat pula semakin sempit kerana dianggarkan rakyat Palestin telah bertambah sebanyak 4 kali ganda dari tahun 1948. Mereka terpaksa membangunkan tingkat dari rumah sedia ada tanpa ciri-ciri keselamatan.

Lihatlah wayar-wayar dan paip air berselirat antara satu sama lain. Banyak kematian telah berlaku hasil renjatan elektrik.

Namun mereka masih yakin suatu hari nanti mereka akan kembali pulang ke tanah air tercinta iaitu bumi al-Quds.

Kami juga sempat melihat tadika yang masih dalam pembinaan di Kem Buruj Barajneh yang merupakan antara sumbangan penderma melalui Israa’ Institution melalui Misi iLubnan sebelum ini.

Kami juga sempat di bawa ke Kompleks Ghirass, tempat di mana anak-anak pelarian Palestin dan Lubnan mendapatkan pendidikan awal dan kami juga dapat menyerahkan sumbangan untuk anak-anak ini seperti coklat, gula-gula dan alat tulis bagi memberikan sedikit keceriaan kepada mereka.

Apa yang menarik adalah mereka diajar tentang budaya dan nasyid-nasyid tentang Palestin, Rasul-rasul serta pendidikan Islam.

Melihat keceriaan anak-anak dengan alunan ayat Quran dan nasyid pasti kita tidak menyedari bahawa disebaliknya terkandung 1001 kisah-kisah sedih, pilu, gembira tentang Palestin.

Selain itu kompleks ini juga menyediakan latihan kemahiran untuk ibu-ibu Palestin, perpustakaan, klinik (dalam proses mendapatkan lesen), dewan dan pelbagai kemudahan untuk pelarian Palestin.

Ini adalah kerana mereka sukar untuk mendapatkan kemudahan-kemudahan ini kerana mereka dianggap sebagai ‘pelarian’.

Hari keempat kami dibawa ke sempadan Palestin, ini merupakan pengalaman yang pasti tidak kami lupakan.

Sebelum sampai ke sempadan, kami sempat singgah di sebuah kubu yang terletak di antara Lubnan-Palestin yang dibina pada zaman Roman, dikuasai Tentera Salib sebelum Salahuddin Al-Ayubi membebaskan Palestin dengan penguasaan kubu ini.

Kubu ini juga menjadi saksi pertempuran antara tentera Islam dan Israel dan pernah dibom dan mengakibatkan ramai syahid dan dikatakan daripada pelbagai etnik dan negara.

Kubu ini nampak biasa dari luar, tapi dalamnya sangat hebat ciri-ciri arkiteknya. Selain boleh memantau dari atas apa yang berlaku di Lubnan dan Palestin, di dalamnya dibina dengan mengambil kira faktor geografi seperti lokasi matahari dan air.

Walaupun suhu sangat panas di luar, tetapi suhu sangat dingin di dalam walaupun tanpa kipas dan lain-lain.

Banyak yang kita boleh pelajari dari sejarah sebenarnya jika merenung kisah Salahuddin al-Ayubi yang bukan berbangsa Palestin, namun menyatukan umat Islam pebagai latarbelakang dalam satu panji demi untuk membebaskan bumi al-Quds yang suci.

Di dalam hadis riwayat At-Tirmidzi dari Zaid bin Tsabit Al-Anshari disebutkan, yang bermaksud:

“Saya mendengar Rasulullah bersabda: ‘Betapa diberkatinya Syam! Betapa diberkatinya Syam!’. Lalu orang-orang bertanya, ‘Bagaimana ia diberkati wahai Rasulullah?’ Nabi menjawab, ‘Para malaikat membentangkan sayapnya di atas Syam, dan para nabi telah membangun Baitul Maqdis (Al Quds).” Ibnu Abbas menambah bahawa Rasulullah bersabda, “Dan para nabi tinggal di Syam, dan tidak ada sejengkal pun kota Baitul Maqdis kecuali seorang nabi atau malaikat pernah berdoa atau berdiri di sana.” (HR. At-Tirmidzi).

Saudara Tareq dan saudara Hisyam menjadi peneman dan tidak jemu berkongsi pengalaman dan menjawab lontaran soalan kami pada sepanjang perjalanan.

Hisyam berasal dari Acre, Palestin, dilahirkan di Kem Rashidiah, di Lubnan(tidak jauh dari sempadan Palestin) selepas peristiwa An-Nakbah 1948, peristiwa tragis di mana warga Palestin dihalau beramai-ramai dari tanah air mereka oleh Israel.

Maka umat Palestin menjadi pelarian di Lubnan, Jordan, Syria, Mesir, Eropah dan pelbagai negara lagi.

Apa yang menyentuh hati adalah setiap kali bercakap dengan beliau, pasti terselit tentang betapa rindunya beliau pada tanah airnya dan hati yang meronta-ronta ingin pulang ke sana walaupun kem beliau sangat hampir dengan Palestin yang kini di bawah kawalan Israel.

Semasa kami ingin memasuki ke ‘buffer zone’ yang merupakan kawasan sempadan antara Lubnan-Palestin yang kini di bawah kawalan United Nation (UN), saudara Hisyam perlu turun untuk mengisytiharkan diri sebagai wakil NGO, kerana sememangnya warga Palestin tidak dibenarkan masuk ke kawasan tersebut. Sedangkan kami hanya perlu menujukkan pasport sahaja. Betapa ada perbezaan layanan kepada orang Palestin di situ.

Saudara Hisyam juga menceritakan bahawa beliau masih menyimpan surat milikan tanah dan kunci rumah di Palestin dari datuk dan ibu bapa beliau kerana yakin suatu hari nanti mereka akan kembali pulang ke Palestin.

Kami berhenti di dua tempat, pertama bersama NGO Witness di sempadan Palestin-Lubnan. Kami dapat melihat dengan jelas tanah Palestin yang dirindui, dibatasi oleh dinding konkrit tebal.

Sambil mengibarkan bendera Palestin, Pengerusi NGO Witness, saudara Mahmud yang berasal dari Palestin menasyidkan syair tentang Palestin yang mengusik jiwa.

Ia berkaitan tentang Palestin, kami tidak akan melupakan dikau. Setiap tangisan, peluh, darah, usaha menjadi saksi tentang usaha ke arah pembebasan Palestin.

Antara pesanan beliau ialah: “Siapa yang bersama dengan perjuangan dan usaha ke arah pembebasan Palestin, pasti akan berjaya.”

Lama kami merenungkan ayat itu sehingga teringat kepada sebuah hadis:

Rasulullah SAW bersabda:

“Akan senantiasa ada sekelompok umatku yang berada di atas kebenaran, mengalahkan musuh-musuhnya, dan orang yang memusuhi mereka tidak akan mampu menimpakan bahaya terhadap mereka kecuali sedikit musibah semata. Demikianlah keadaannya sampai akhirnya datang urusan Allah (akhir zaman).”

“Wahai Rasulullah, di manakah kelompok tersebut?” tanya para sahabat.

“Mereka berada di Baitul Maqdis dan pelataran Baitul Maqdis.” (Hadis Riwayat Abdullah Bin Ahmad)

Kami juga sempat berhenti di tepi laut yang menjadi sempadan Palestin-Lubnan, yang dikawal oleh askar Lubnan. Dari situ juga boleh lihat Pusat Kawalan Israel dan kami pasti segala gerak-geri kami boleh diperhatikan secara jelas oleh Israel dengan teknologi moden mereka.

Laut tersebut sangat cantik. Kata saudara Hisyam, beliau pasti ombak itu juga datang dari Palestin sambil menujukkan ke arah laut membuatkan kami semua terdiam tanpa sebarang kata-kata.

Beliau juga sempat bergurau bahawa beliau akan bermalam di situ dan pada waktu malam beliau akan memanjat pagar untuk masuk ke Palestin.

Disebabkan kami sudah agak sedikit rapat, saya pun menyambung, apakah wasiat beliau yang terakhir?

Beliau berpesan agar membawa tangan-tangan Muslim di sekeliling kami agar untuk tidak melupakan Palestin dan sentiasa berdoa dan berusaha agar suatu hari nanti kita akan kembali menguasai Palestin seperti yang dijanjikan oleh Rasullullah S.A.W.

Kagum melihat usaha dan istiqamah mereka. Memang banyak sebenarnya tanggungjawab kita. Kadang-kadang bila fikir diri sendiri pun kita sudah rasa berat, bagaimana dengan ummat dan saudara-saudara kita yang ditekan dengan pelbagai ancaman dan cabaran.

Bagi saya orang Palestin adalah orang yang istimewa. Sukar untuk dijelaskan. Namun, siapa yang pernah berkenalan dengan mereka pasti menyedarinya. Ia juga disebut dalam al-Quran dan hadis.

Adakah kita juga yakin suatu hari nanti Palestin akan kembali ke tangan umat Islam?

Apakah sumbangan kita ke arah usaha pembebasan Palestin?

Apakah anak cucu dan generasi seterusnya akan menjadi saksi kepada usaha kita ke arah pembebasan al-Quds?

Terima kasih kepada yang bermurah hati memberi sumbangan, mendoakan serta menyokong usaha ini. Masa berlalu terasa pantas dalam misi ini.

Tidak cukup rasanya selama 4 hari ini. Namun, masing-masing ada tanggungjawab dan komitmen yang perlu diselesaikan termasuk menyampaikan tentang isu ummah ini kepada orang sekeliling serta masyarakat.

Usaha ini tidak akan pernah berhenti kerana adanya orang seperti anda semua yang sentiasa berada di setiap barisan termasuk yang menyediakan pemuda-pemudi yang bakal menjadi generasi penerus perjuangan ini.

Teruskan usaha anda dengan doa, sokongan dan sumbangan kepada Palestin, Syria, Rohingya dan lain-lain melalui Israa’ Institution (UK, Ireland, Eropah) dan MyCare (Malaysia) atau mana-mana pertubuhan kebajikan yang sentiasa istiqamah membantu ummah dan masyarakat di seluruh dunia.

Mengambil keberkatan bulan Ramadan yang mulia ini, kami mengajak seluruh rakyat Malaysia supaya merebut peluang beramal di bulan ini meringankan beban saudara kita yang kurang bernasib baik dengan bersama-sama kami di dalam kempen “MYRAMADAN 1438H”.

Bersempena ini, MyCARE melalui agensi-agensinya Aqsa Syarif, i4Syria, Salam Iraq, Rose2Rose, dan NICE telah menyusun langkah untuk membantu saudara kita yang kurang bernasib baik di 21 buah negara termasuklah yang terbaru di Somalia, Bangladesh dan Sri Lanka dengan sasaran kutipan dana sebanyak RM5 juta.

Untuk maklumat lanjut, anda boleh lawati laman Facebook MyCARE di sini.


Sushi King Cadang Membuka 65 Cawangan Lagi Menjelang 2024

Sebut mengenai restoran penawaran Sushi, pastinya Sushi King antara yang menjadi pilihan. Tidak hairanlah francais restoran ini berjaya mengumpul sebanyak 135 cawangan sehingga kini.

Terbaru, menerusi rancangan Texchem Resources dibawah kendalian Sushi Kin Sdn Bhd, mereka berhasrat untuk membuka sebanyak 65 cawangan Sushi King seluruh Malaysia menjelang lima tahun akan datang.

Menurut pengarah urusan Sushi Kin, Hiroki Mori cawangan terbaru Sushi King yang bakal dibuka selepas ini bakal meliputi kawasan bandar serta pasar raya.Dikatakan sebanyak RM50 juta modal telah disediakan bagi membuka cawangan terbaru Sushi King.

Selain itu, syarikat ini bakal turut menawarkan rangkaian restoran mereka di kawasan rehat dan rawat (R&R), stesen minyak serta lapangan terbang pada masa akan datang.

Tidak hanya memfokuskan kepada kualiti makanan yang ditawarkan semata-mata, Sushi King turut memberi penekanan mengenai status halal makanan yang ditawarkan. Difahamkan kini sebanyak 125 daripada cawangan mereka sudahpun menerima pengesahan halal.

Bersesuaian dengan jumlah pelanggan mereka di Malaysia yang terdiri daripada 60% umat Islam, Sushi King bercita-cita untuk menawarkan rangkaian sushi yang halal, bersih serta berkualiti khusus buat para pelanggan.

Dalam usaha untuk merealisasikannya, Sushi King sanggup berbelanja lebih RM40,000 untuk setiap pengedar mereka di Jepun dalam memastikan produk yang diterima disahkan halal.


Sushi King Dan Family Mart Bakal Diperkenalkan Di R&R Plus

Perjalanan jauh ke kampung halaman pastinya membuatkan pengguna jalanraya akan singgah dan berehat seketika di kawasan rehat & rawat (R&R) yang disediakan. Kini pengguna Lebuhraya Utara-Selatan bakal berpeluang untuk menikmati barisan tawaran makanan enak seperti Sushi King dan Family Mart.

Selain daripada Sushi King dan Family Mart, beberapa lagi jenama besar kegilaan rakyat Malaysia turut disediakan seperti MyLaksa, Daily Fresh dan Bon 900 Cafe. Jenama-jenama ini akan mula menyertai rangkaian 25 jenama lain di hentian sebelah dan R&R Plus tidak lama lagi.

Majlis memeterai perjanjian dengan 5 jenama ini turut disertai oleh Pengarah Urusan Plus Datuk Azman Ismail yang sempat menyatakan pertambahan jenama yang bakal beroperasi ini adalah untuk memberi keselesaan sekaligus memenuhi permintaan pasaran terkini.


Rasa Sayang Pula Nak Makan Sushi Yang Sangat Kreatif Ini

Kepada penggemar sushi, kami nak kongsikan gambar sushi yang mungkin anda rasa sayang sangat nak makan sebab penyediannya sangat kreatif.

BACA: 20 Projek Kek Yang Gagal. #14 Memang Epic Fail

BACA: Untuk Peminat Kopi, Anda Pasti Impikan Sarapan Pagi Sebegini

BACA: App Lokal Ini Memudahkan Anda Cari Tempat Makan Dan Mengetahui Ulasan Makanan.

LIKE dan FOLLOW Vocket di Facebook serta Instagram


‘Suspek Adalah Orang Yang Berpengaruh’ – Dato Sri Berusia 33 Tahun Jadi Buruan Polis

Polis sedang mencari ahli perniagaan dengan gelaran “Dato Sri” yang didakwa terlibat dalam sindiket pengubahan wang haram dan jenayah komersial, lapor New Straits Times.

Ketua Polis Johor, Datuk Ayob Khan Mydin Pitchay berkata, alamat terakhir Dato Sri Nicky Liow Soon Hee yang berusia 33 tahun adalah Unit 1009, Trigon Residence, Puchong, Selangor.

Pengasas kepada Winner Dynasty Group ini dipanggil bagi membantu siasatan di bawah Seksyen 130 V hingga 130 ZB Kanun Keseksaan kerana kesalahan yang berkaitan dengan jenayah terancang.

“Semalam, polis Johor melakukan operasi yang merangkumi serbuan di Puchong, Selangor dan menahan 12 individu termasuk seorang lagi yang juga ‘Dato Sri’.

“Ini adalah sindiket besar dan melibatkan banyak scam dan penipuan. Suspek adalah orang yang berpengaruh dan mempunyai banyak hubungan dengan orang ternama termasuk pegawai dari agensi penguatkuasaan.

“Sesiapa yang didapati cuba melindungi suspek akan diambil tindakan tegas terhadap mereka, tidak kira mereka orang awam atau dari agensi penguatkuasaan termasuk polis,” katanya.

Dua kertas siasatan telah dibuka di atas nama Nicky Liow di Johor di bawah Akta Pencegahan Pengubahan Wang Haram (AMLA) dan Akta Kesalahan Keselamatan (Langkah-Langkah Khas) 2012 (Sosma).

Untuk rekod, Nicky Liow pernah ditangkap kerana menyerang dua anggota Rela yang bertugas di kuil Kou Ong Yah di Kuala Lumpur empat tahun lalu. Dia kemudiannya dibebaskan.

‘Saya akan porak perandakan semua balai polis dan hidup tuan’ – Datuk Seri ugut polis ditahan. Klik pautan di bawah untuk membaca.

‘Saya Akan Porak Perandakan Semua Balai Polis Dan Hidup Tuan’ – Datuk Seri Ugut Polis Ditahan


Suspek Bunuh Anak Hanya ‘Berzikir’ Dalam Tahanan, Polis Tidak Tolak Kemungkinan Ada Kaitan Ajaran Sesat

Sejak semalam hangat diperkatakan tentang seorang kanak-kanak berusia lapan bulan di Kelantan, Wan Mohamad Afiq Wan Roslan yang disyaki dibunuh bapanya sendiri.

Tambah mengejutkan, mayat bayi berkenaan juga ditemui dalam keadaan misteri dengan badannya dilumur dengan garam selepas dipercayai dibunuh dengan objek tumpul.

Susulan daripada kematian tersebut, bapanya yang berusia 40 tahun telah pun ditahan pihak polis bagi membantu siasatan.

Walaupun telah ditahan, namun bapa yang juga suspek utama itu menurut Berita Harian yang memetik Ketua Polis Kelantan, Deputi Komisioner Shafien Mamat masih belum memberikan sebarang keterangan.

Sebaliknya dia hanya berzikir ketika berada dalam tahanan dan memaklumkan dia mendengar suara malaikat, sebelum membunuh anaknya.

Perkara itu di samping cara bayi lelaki berkenaan dibunuh dan badan dilumur garam serta halusinasi yang dialami suspek membuatkan pihak polis tidak menolak kemungkinan suspek mempunyai kaitan dengan ajaran sesat.

Terdahulu, mangsa Wan Mohamad Afiq Wan Roslan maut disebabkan kecederaan di kepala disebabkan hentakan yang dipercayai dilakukan bapanya sendiri.

Kejadian tersebut dilaporkan berlaku di rumah mereka di di Kampung Sungai Dua, Bachok yang disedari sekitar jam 11.30 pagi semalam. Hasil bedah siasat yang dimaklumkan awal pagi tadi mendapati punca kematian bayi berkenaan disebabkan kecederaan di kepala disebabkan hentakan.

Baca juga perkongsian kami sebelum ini mengenai Datuk Seri didakwa terlibat Macau Scam yang berjaya melarikan diri daripada tahanan melalui pautan di bawah.

Disyaki Terlibat ‘Macau Scam’, Datuk Seri Bertindak Melarikan Diri Kini Diburu Polis

Jalan Tutup Lori Kemalangan, ‘Abang Polis’ Jadi Penyelamat Hantar Pemuda Ini Ambil Peperiksaan

Menyamar Jadi Pegawai Kastam, Pegawai Polis Ini Layan Sampai ‘Scammer’ Putus Asa Buat Netizen Terhibur


Aksi Pole Dance Yang Bakal Membuatkan Mata Anda Terbeliak

Aksi pole dance ini bukan seperti yang anda bayangkan, ia tidak menggairahkan bahkan bakal buatkan anda tak percaya apa yang penari/atlit ini persembahkan. Saksikan


Suspek Letak Vape Pada Mulut Bayi Perempuan Berusia Enam Bulan Direman

Tular beberapa hari lalu di media sosial apabila terdapat sebuah video memaparkan seorang lelaki memberi vape kepada seorang bayi perempuan untuk dihisap sambil ketawa kecil selain turut kedengaran suara wanita seolah terhibur dengan tindakan lelaki terbabit.

Tindakan yang berlaku sekaligus mengundang pelbagai komen daripada para netizen yang mengecam tindakan yang mampu membahayakan nyawa bayi perempuan tersebut.

Terbaharu, Mahkamah Majistret telah mengeluarkan perintah reman terhadap suspek berusia 23 tahun di mana beliau bakal direman selama lima hari bermula hari ini.

Peniaga burger usia 23 yang letak vape di mulut bayi perempuan berusia enam bulan, direman lima hari.

Polis menerima laporan kejadian oleh ibu bayi berkenaan, Sabtu lalu selepas video perbuatan itu tular. pic.twitter.com/sdsSza281r

— Mohd Redzuan Abdul Manap (@redzuanNewsMPB) August 9, 2022

Dilaporkan semalam Ketua Polis Daerah Johor Bahru Utara, Asisten Komisioner Rupiah Abd Wahid memaklumkan suspek ditahan polis ketika dipanggil untuk memberi keterangan pada jam 12.45 tengah hari. Laporan kejadian pula telah diterima pihak polis seawal Sabtu lalu. Kes disiasat mengikut Seksyen 31(1)(a) Akta Kanak-kanak 2001.

Sebelum ini, suspek turut memuat naik sebuah kenyataan di Insta Story dengan memaklumkan vape tersebut sudah tidak berfungsi manakala bayi perempuan tersebut sering kali bermain dengan vape tersebut.

Ketahui lebih lanjut mengenai isu melibatkan bayi perempuan berusia 6 bulan yang menghisap vape ini dengan klik pautan di bawah.

Selamba Beri Vape Pada Bayi Dan Rakam, Tindakan Individu Ini Undang Kemarahan Netizen

Polis Tunjuk ‘Thumbs Up’ Kepada Pemandu Lori Bantu Halang MPV Guna Lorong Kecemasan


Suspek Pukul Pengawal Keselamatan Pula Jadi Bahan ‘Meme’ Netizen

Tular di media sosial tentang seorang lelaki yang mengamuk kerana tayar keretanya dikunci kerana kesalahan meletakkan kenderaan di petak parkir OKU.

Insiden berkenaan menjadi lebih buruk apabila lelaki berkenaan didakwa memukul pengawal keselamatan yang bertugas dengan kayu golf sehingga kayu golf berkenaan patah dua dan menyebabkan kecederaan kepada pengawal tersebut.

Ramai netizen yang mengecam perbuatan lelaki tersebut yang sememangnya bersalah dalam kejadian tersebut. Menurut laporan Harian Metro, insiden tersebut telah pun dilaporkan kepada pihak polis dan suspek sudah pun ditahan malam semalam.

— ₆⁶₆ SiD²³ ₆⁶₆ (@Tsgxy_) October 21, 2019

Netizen di Malaysia merupakan antara yang cekap dalam ‘membuat siasatan’. Mereka sudah pun menemui pelbagai kesalahan lampau suspek termasuklah sebuah gambar seorang lelaki yang mirip suspek sedang cuba mencuri sebuah motosikal Y15ZR.

Suspek juga menerima nasib yang sama dengan pemilik Honda Jazz yang viral awal bulan ini apabila dijadikan bahan ‘meme’ oleh laman Facebook Malaysian Modders.

Ketua Polis Daerah Wangsa Maju, Superintendan Rajab Ahad Ismail berkata, siasatan mendapati suspek memiliki satu rekod jenayah lampau membabitkan dadah mengikut Seksyen 15 (1)(a) Akta Dadah Berbahaya 1952.

“Siasatan lanjut dijalankan mengikut Seksyen 324 Kanun Keseksaan dan perintah tahanan reman akan dipohon,” terang beliau kepada Harian Metro.

Buat anda yang terlepas kes pemandu Honda Jazz langgar lari kereta milik pemandu negara, anda boleh bacanya di bawah.

Elak Bayar Tol, Netizen Cari Honda Jazz Langgar Kereta Pelumba Negara

Tular Langgar Kereta, ‘Meme’ Pemandu Honda Jazz Hiburkan Netizen


Suspek Rompakan Menangis Apabila Bertemu Semula Rakan Sekelas Di Mahkamah Dalam Keadaan Janggal

Suspek rompakan, Arthur Booth dibawa ke mahkamah untuk diadili selepas dia ditangkap di jalanan selepas beberapa insiden dengan pihak polis.

Sebenarnya ini bukanlah kali pertama dia melakukan jenayah apabila hakim menyatakan:

“Hi Mr. Booth. You’re back. This time you’ll be charged for burglary.”

Kemudian Hakim Mindy Glazer bertanya kepada suspek rompakan sama ada dia pernah bersekolah di Nautilus Middle School.

Booth tersenyum apabila dia mengenali hakim itu yang merupakan bekas rakan sekelasnya dulu. Dia menyebut “Oh my goodness, oh my goodness,” berulang kali.

“I’m sorry to see you here,”…”I always wondered what happened to you.” kata Glazer.

Dua saat selepas itu, Booth mula menangis apabila Glazer mengimbau kembali zaman sekolah mereka. Booth sedar bahawa pertemuan semula mereka berdua itu berlaku di Mahkamah Miami-Dade Circuit dalam keadaan yang janggal.

Booth menangis dan meraup wajahnya sambil berulang kali menyebut “Oh my goodness, oh my goodness,” tanpa henti apabila Glazer menceritakan tentang Booth sewaktu di sekolah dulu.

“He was the nicest kid in middle school; he was the best kid in middle school,”…”I used to play football with him, all the kids, and look what has happened.”

Glazer masih ingat Booth seorang budak yang baik di sekolah dan mereka pernah bermain bola sepak bersama. Dia tidak menyangka bertemu semula Booth dalam keadaan seperti ini.

“What’s sad is how old we’ve become. Good luck to you, sir, I hope you are able to come out of this OK and just lead a lawful life.”

Glazer berharap rakannya itu berubah dan hidup berlandaskan undang-undang. Dari raut wajah Glazer jelas kelihatan dia yakin Booth mampu melakukannya.

Booth menangis dan berasa malu dengan bekas rakan sekelasnya itu.

Glazer menetapkan Booth perlu membayar bon berjumlah $43,000.

LIKE dan FOLLOW Vocket di Facebook serta Instagram


Susu Pekat F&N Dalam Bentuk Milk Stick Dan Squeeze Tube Kini Di Malaysia

Sempena ulang tahun ke-135 Fraser & Neave Holdings Bhd. (F&N) memperkenalkan susu sejat pekat dalam dua bentuk baharu, Squeeze Tube dan Milk Stick. Terdapat 3 jenis perisa yang akan diperkenalkan iaitu perisa asli susu sejat, strawberry dan coklat.

Reka bentuk baharu pembungkusan produk ini pastinya memudahkan peminat produk susu sejat untuk menikmatinya dimana sahaja. Menurut kenyataan Ketua Pegawai Eksekutif, F&N akan terus komited menjalankan penyelidikan dan pembangunan demi memastikan produk keluaran syarikat itu bersesuaian dengan gaya hidup masa kini sekaligus memberi pilihan yang lebih sihat kepada pengguna.

Sempena meraikan ulang tahun syarikat itu juga, F&N juga mengadakan fiesta 5 hari bermula daripada 5 hingga 9 Disember di IOI City Mall, Putrajaya.


Susun Dan Letak Parcel Pelanggan Dengan Baik, Pekerja J&T Ini Raih Pujian Netizen

Kini, rakyat Malaysia makin gemar membeli barangan secara atas talian disebabkan harganya yang murah dan sesuai dengan keadaan ketika ini dimana lebih selamat tidak berjumpa dengan orang ramai di luar.

Oleh itu, perkhidmatan penghantaran sudah makin meluas dan adakah anda pernah melalui situasi dimana pekerja syarikat penghantaran tidak meletakkan barangan anda dengan baik? Terbaharu, sebuah video di TikTok memaparkan pekerja J&T meletakkan parcel pelanggan dengan baik dan tersusun.

Dia sorang je ke gini 😡☕#foryoupage #fypシ #foryou #shopeecheck #delivery #malaysia #fypdongggggggg #trending #vampireoc

Menerusi video tersebut, dapat dilihat pekerja J&T itu memegang barangan dengan cermat dan meletakkan ia secara berhemah agar ia tida terjatuh walaupun barang tersebut kecil. Aksi pekerja itu dirakam oleh gadis tersebut dari tingkap rumahnya dan beliau turut berterima kasih kepada lelaki itu kerana ikhlas melakukan kerja.

Untuk pengetahuan anda, gadis tersebut tidak dapat turun ke bawah kerana sedang berada dalam tempoh kuarantin. Menjengah ke ruangan komen, rata-rata netizen memuji sikap pekerja itu yang amanah dan ikhlas bekerja.

Bukan itu sahaja, para netizen turut mendoakan agar pekerja tersebut dimurahkan rezeki. Malah, ada juga yang berkongsi situasi bagaimana mereka menerima parcel di ruangan komen.

Ketika artikel ini ditulis, video berkenaan telah meraih 1.4M jumlah tontonan, 193.3K likes dan 3,447 komen di TikTok.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

‘Bini Suruh Pi Cucuk Vaksin’- Gaya Lelaki Ini Pakai Baju Kelawar Di PPV Curi Perhatian Netizen

KFC Malaysia Tawar Kembali Promosi RM20 Untuk 2 Snack Plate Kombo Mulai 16 Ogos Ini

Tidak Sensitif Buat Konten, Tindakan YouTuber Mahu Kejar ‘Views’ Dikecam Netizen


Bagaimana Lelaki Ini Menyusun Syarikat Dan Aliran Tunai Agar Tidak Tercekik

The real sifu.

Ini jiran ofis ngeteh aku. Umur baru 32. Buat pemasangan dan servis air-cond. Register company masa masih belajar tahun 2003. 2005 baru betul-betul mula meniaga. Sekarang dah ada lebih 10 lori dan trak untuk kerja-kerja dia. Asalnya, nak lepak setengah jam melarat berjam-jam hahaha.

Hari ini baru aku dapat clear picture macam mana nak (bisnes) berkembang dan nak susun akaun.

Ini style dia, tak semestinya sama dengan orang lain. Sekarang dia ada 3 company.

Company 1 duit masuk hari-hari. Installation dan servis air-cond rumah-rumah dan ofis. Margin kecil tapi hari-hari duit masuk.

Company 2 duit masuk sekali sekala tapi kuantiti besar. Yang ini main contract service untuk syarikat lain, ada yang kontrak bulanan, ada yang kontrak tahunan.

Company 3 duit masuk setahun beberapa kali sahaja, tetapi amaun lagi besar. Yang ini kerja pasang air-cond kontrak besar-besar macam pemasangan di hospital, kolej, bangunan baru. Kena ada special team yang memang duduk di site.

Ketiga-tiga company ini adalah kepakaran yang sama. Pasang dan servis air-cond.

Akaun pun asing untuk ketiga-tiga company.

Company 1 untuk cashflow. Kalau company 2 nak mula projek, company 1 akan fund ke company 2 untuk modal awal.

Bila company 2 dah dapat claim , pulangkan balik duit ke company 1.

Company 3 pula kalau dapat projek, company 1 dan company 2 akan fund ke company 3 untuk modal awal. Dah dapat claim pulang balik ke company 1 dan 2. Ini cara dialah, lain orang lain cara.

Lepas tu dia sendiri pun akan disiplin sehari simpan RM100 ke ASB. Cukup sebulan, tolak pula ke Public Mutual. Istiqamah. Jika ketiga-tiga company tercekik cashflow, duit ini akan dipinjamkan ke kesemua company dia.

Staf jarang cabut, sebab bagi gaji tinggi, dan setiap peringkat staf akan dapat komisyen. Malah, yang duduk di kaunter pun akan dapat komisyen kalau dapat close sale. Tim installation, servis semua akan dapat komisyen. Staf admin, akaun ada bonus masing-masing.

Aku tengah adjust untuk dia bagi talk di #BorakBisnes di bawah jajahan #RekoValley tapi dia segan sebab katanya company kecil jerr. Again, ini cara dia, mungkin tak sesuai dengan semua orang.

‘Lelaki ini’ adalah Encik Amir, pemilik Docto Aircond, Seksyen 9, Bandar Baru Bangi. Penulis meminta identiti dirinya dirahsiakan.


Suunto Vertical Bakal Dijual Di Malaysia Dengan Harga Bermula Daripada RM2,799

Suunto merupakan salah satu jenama yang dipercayai dalam menawarkan jam pintar yang tahan lasak. Menerusi akaun media sosial rasmi Suunto, mereka sudah mengacah kehadiran Suunto Vertical yang bakal tiba pada 9 Jun ini di Malaysia.

Semakan awal menerusi laman web rasmi Suunto Malaysia telah memperlihatkan harga jualan rasmi yang terdiri dengan beberapa pilihan harga bergantung pada jenis binaan.

Sebagai perbandingan, Suunto Vertical dengan binaan stainless steel dijual pada harga RM2,799 tetapi binaan titanium solar berharga RM3,799. Ketahui serba sedikit spesifikasi jam pintar keluaran Suunto terbaharu ini.

Suunto Vertical ini diperkenalkan sebagai jam tangan tahan lasak yang sesuai dengan aktiviti outdoor. Skrin adalah sebesar 1.4-inci yang bukan sahaja menggunakan kaca Sappire dengan sokongan kalis calar. Malahan, ia dilengkapi kerangka gentian kaca bersama bezel keluli tahan karat.

Jam ini dilengkapi pelbagai sensor kesihatan dan kecergasan terbina. Hal ini penting bagi membolehkan jam itu menjejak pelbagai data kesihatan harian seperti kadar degupan jantung, jumlah kalori dibakar, kualiti tidur, tahap tekanan dan 95 mod sukan.

Menariknya, bateri yang disertakan boleh digunakan sehingga dua bulan dalam mod jam pintar di samping boleh dipakai untuk sesi berenang. Selain itu, terdapat ciri peta yang boleh digunakan tanpa internet serta mempunyai teknologi GPS yang jitu untuk tujuan penjejakan.

Sama-sama kita nantikan pelancaran rasmi Suunto Vertical yang bakal berlangsung tidak lama lagi. Pasti ramai yang berminat untuk mengetahui promosi yang mungkin ditawarkan bersempena pengenalannya nanti.


Suzuki Hayabusa Mula Ditawarkan Untuk Pasaran Malaysia, Harga Bermula RM111,200

Pada bulan Ogos lalu, jenama Suzuki telah ‘dilahirkan semula’ dan kini diambil alih oleh Suzuki Malaysia Sdn Bhd, satu-satunya pengimport, pengedar dan pemasang eksklusif untuk motosikal Suzuki, ATV, alat ganti dan aksesori. Suzuki Malaysia kembali dengan menawarkan 6 model motosikal terbaharu jenama tersebut.

Baru-baru ini Suzuki Malaysia membuat kejutan apabila memperkenalkan model motosikal sport yang diminati ramai sekitar lewat tahun 90an lalu, Suzuki Hayabusa.

Model Hayabusa serba baharu ini merupakan generasi ketiga yang telah mengalami perubahan penuh buat kali pertama dalam tempoh 13 tahun. Suzuki menggunakan konsep produk “Ultimate Sport” yang diwarisi dari model generasi pertama.

Model generasi ketiga ini dikuasakan dengan enjin naturally aspirated inline-four displacing 1,340 cc. Suzuki mendakwa maksimum kuasa output mencecah 187hp pada 9,700rpm dan maksimum tork 150Nm pada 7,000rpm.

Antara ciri-ciri lain yang ada pada motosikal ini di mana sistem brek menggunakan Brembo, dengan kaliper Stylema berkembar pada roda hadapan manakala suspension dengan fork terbalik KYB di bahagian hadapan dan semi-elektronik monoshock di bahagian belakang.

Suzuki Hayabusa 2021 turut dilengkapi dengan Suzuki Intelligent Ride Systems (SIRS) yang membantu penunggang memilih corak pra-tetapan untuk 5 sistem kawalan elektronik berbeza yang terdiri daripada Power Mode Selector, Anti-lift Control System, Bi-directional Quick Shift System, Engine Brake Control System dan Motion Track Traction Control System.

Bagi peminat model Suzuki Hayabusa 2021 ini, anda bolehlah pergi ke pusat pameran dan jualan Suzuki Malaysia nanti untuk melihat sendiri model ini dengan lebih dekat lagi.

Harga yang dicadangkan runcit tanpa cukai jalan, insurans atau pendaftaran sekitar RM112,000 sahaja. Ia ditawarkan dalam tiga pilihan warna, Glass Sparkle Black/Candy Burnt Gold, Metallic Matte Sword Silver/Candy Daring Red and Pearl Brilliant White/Metallic Matte Stellar Blue. Setiap pembelian turut hadir dengan dengan waranti kilang penuh selama 2 tahun atau 20,000 km.

Setelah ‘menghilangkan diri’ dari pasaran Malaysia dalam tempoh yang agak lama, pada awal tahun ini Naza Eastern Motors Sdn Bhd telah dilantik sebagai pengedar dan penyedia perkhidmatan selepas jualan bagi jenama Suzuki. Baca lebih lanjut melalui pautan di bawah.

Suzuki Kembali Ke Pasaran Malaysia, Lantik Naza Eastern Sebagai Pengedar

Suzuki Jimny Kembali Dengan Kolaborasi Bersama AAPE

Suzuki Umum Generasi Terbaru ‘Katana’ Bakal Masuk Pasaran Malaysia


Suzuki Jimny Kembali Dengan Kolaborasi Bersama AAPE

Bersempena dengan keluaran semula model Suzuki Jimny yang pernah menjadi kegilaan peminat off-road SUV semenjak 1970, Suzuki Hong Kong mengadakan kolaborasi khas dengan AAPE by A Bathing Ape. Menariknya, keluaran Jimny edisi kolaborasi ini masih mengekalkan reka bentuk asal Jimny tetapi diberi kemasan penuh dengan corak ikonik AAPE.

Jimny generasi ke-4 ini dihiasi dengan Logo Moon Face pada bonet dan bahagian sisi kereta yang disertai dengan tulisan “SOMEWHEREIN THE AAPE UNIVERSE”. Pada bahagian bumbung pula dihiasi dengan logo AAPE bersaiz besar. Hiasan dalaman hadir dengan tema warna hitam yang memberi kesan eksklusif pada keseluruhan ruang termasuklah tempat duduk dan dashboard.

AAPE has teamed up with Suzuki to wrap this new 4th GEN Jimny in all over AAPE signature camo. Take a closer look on the details to inspire for your own. @AAPESTORE @ITHK #AAPE #AAPEBYABATHINGAPE #AAPESTORE #ITHK #AAPExSuzukiJimny #Jimny #HongKong

A post shared by  AAPE STORE HONG KONG OFFICIAL (@aapestore) on Jan 23, 2019 at 2:33am PST

@aapestore teams up with Suzuki on a new 4th GEN Jimny, currently on display at a special launch event in Hong Kong. The promo vehicle is wrapped with its signature camo motif and features AAPE’s ‘Moon Face Logo’. Additionally, customers of the new Suzuki Jimny will receive free AAPE merch – T-Shirt and Towel.⠀ 📸: @tszkwan for Highsnobiety

A post shared by  Highsnobiety Design #HSDesign (@highsnobietydesign) on Jan 17, 2019 at 8:47am PST

Setiap pembelian model edisi khas ini akan disertakan dengan cenderahati dan aksesori khas iaitu T-Shirt dan tuala yang disertakan dengan logo kolaborasi yang sepadan. Suzuki Jimny edisi khas ini kini sedang dipamerkan dalam satu acara pengenalan khas di Hong Kong.


Suzuki Kembali Ke Pasaran Malaysia, Lantik Naza Eastern Sebagai Pengedar

Satu ketika dulu, model Suzuki Swift menjadi pilihan kebanyakkan orang Malaysia. Tidak lama selepas itu, Suzuki bersetuju untuk meninggalkan pasaran tempatan setelah menandatangani perjanjian kerjasama dengan Proton sehingga terhasilnya Proton Ertiga, iaitu MPV rebadge dari Suzuki Ertiga.

Terbaru, Suzuki bakal kembali memasuki pasaran Malaysia apabila Naza Eastern Motors Sdn Bhd telah dilantik sebagai pengedar dan penyedia perkhidmatan selepas jualan bagi jenama tersebut.

Menurut Pengerusi Eksekutif dan Ketua Pegawai Eksekutif Naza Corp Holdings Group, SM Nasarudin SM Nasimuddin, Naza Eastern Motors komited untuk menyediakan produk berkualiti yang boleh dipercayai, menjadi idaman dan menyenangkan mengikut prestasi kukuh Suzuki.

“Ini adalah satu penghormatan buat kami untuk bekerja dengan gergasi automotif Jepun yang memikat hati pengguna rakyat Malaysia sepanjang bertahun-tahun di pasaran tempatan,” katanya dalam satu kenyataan bersama, baru-baru ini.

Sementara itu, Pegawai Pengurusan Kanan dan Pengurus Besar Eksekutif Pemasaran Automobil Global Suzuki Motor Corp, Kinji Saito berkata pembuat kereta itu teruja untuk kembali ke pasaran Malaysia dengan Naza Group.

“Pengalaman kami dengan pasaran Malaysia adalah menyenangkan berikutan penerimaan yang meluas daripada pelanggan.

“Kami berhasrat memperkenalkan kereta kami yang memenangi anugerah terkini kepada peminat setia Suzuki,” kata Kinji Saito.

Terdapat sumber menyatakan Suzuki dijangka memulakan pengenalan semula di Malaysia dengan melancarkan dua model ‘high-end’ sekitar bulan ini iaitu Suzuki Swift Sport dan juga Suzuki Jimny.

Pusat pameran, perkhidmatan dan alat ganti (3S) Suzuki yang berkeluasan 3,000 kaki persegi akan dibuka di Naza Automall, Petaling Jaya bagi memudahkan orang ramai berurusan.

Baca lagi artikel-artikel yang menjadi pilihan pembaca sepanjang minggu lalu melalui pautan di bawah.

HMAV 4×4 Pertama Buatan Tempatan Kini Dikenali Sebagai ‘Tarantula’

Kedah Tandatangani Perjanjian Usaha Sama Litar Bertaraf Antarabangsa Di Bukit Malut


Aksi Selamba Lelaki Ini ‘Drift’ Bot Buat Satu Dunia Kagum

Algoritma aplikasi TikTok sangat unik kerana ia boleh memaparkan video yang sedang trending mengikut video-video yang pernah pengguna berikan reaksi seperti likes dan komen.

Sejak seminggu dua ini, video seorang lelaki memakai topi keledar sambil menggayakan aksi seolah-olah sedang drift bot laju seperti filem Fast & Furious telah mencuri perhatian satu dunia.

Video asal yang dimuat naik oleh pengguna TikTok @khaidirlm telah mendapat lebih 6.7 juta tontonan dan lebih 20,000 komen daripada pengguna TikTok bukan sahaja dari Indonesia dan juga Malaysia, malah pengguna TikTok dari Eropah.

Aksi lagak lelaki itu drift bot sambil mengelak daun-daun nipah sepanjang laluan sungai tersebut membuatkan orang ramai berasa seperti turut sedang menaiki bot bersama-sama dengannya.

Walaupun lelaki itu nampak ‘hebat’ memulas steering untuk drift bot tersebut, sebenarnya bot itu sedang dikawal oleh rakannya lain yang duduk di bahagian belakang.

Siapa sangka video yang @khaidirlm muat naik sekadar suka-suka di TikTok bukan sahaja menghiburkan warga tempatan, malahan telah mendapat perhatian pengguna TikTok dari seluruh dunia.

Orang lain yang kemalangan, orang lain yang riuh. Lihat wanita ini berceloteh semasa merakam kejadian Myvi melanggar Myvi.

Celoteh Wanita Ini Ketika Rakam Insiden Myvi Langgar Myvi Buat Netizen Terhibur

Netizen Mahukan ‘Roadblock’ Setelah Tonton Rakaman Video Polis Tahan Kereta Potong Barisan


Suzuki Pamer Model Baru 2017 GSX-R125

Suzuki baru-baru ini mempamerkan model terbaru motorsikal berkuasa 125cc mereka, 2017 GSX-R125 di pameran International Motorcycle, Scooter and E-Bike di Cologne, Jerman.

Suzuki dalam satu kenyataan memberitahu yang model 2017 GSX-R125 ini adalah yang terbaik dalam kelasnya. Motorsikal ini mampu memberi pecutan dan kelajuan yang maksimum dengan teknologi penjimatan minyak yang terkini.

Bentuknya yang aerodinamik, penggunaan lampu LED, sistem keyless star dan display LCD menambahkan lagi kekacakkan motorsikal ini. Apa pandangan anda dengan model terbaru Suzuki ini?


Suzuki Umum Generasi Terbaru ‘Katana’ Bakal Masuk Pasaran Malaysia

Selepas mengeluarkan beberapa video teaser di YouTube, Suzuki akhirnya mendedahkan sepenuhnya model terbaru Katana 2019 pada semua. Lebih menarik lagi, pengenalan motorsikal terbaru ini telah dibuat di Pameran Motosikal Antarabangsa (Intermot), yang merupakan tempat pertama motosikal Katana diperkenalkan pada 1980 di Pameran Motor Cologne.

Melihat pada video yang dikongsikan, rekaan motosikal masih menerapkan rekaan GSX1100S (1981). Daripada rekabentuk lampu utama berpetak, Katana baharu tampil dengan lebih menarik dengan rekaan badan yang lebih moden. Ia juga dilihat lebih kompak berbanding generasi terdahulu dengan saiz badan lebih pendek dan besar di bahagian depan.

Suzuki Malaysia turut mengumumkan akan membawa masuk Katana ke pasaran negara ini. Pengumuman ini menerusi di laman media sosial mereka iaitu Facebook. Tiada harga rasmi untuk model ini ketika ini dan pastinya peminat Katana sudah tidak sabar menantikan model ini tiba di Malaysia.


‘Swap’ RX-Z Dengan Tanah Lot Di Kelantan, Tindakan Penjual Ini Buat Netizen Terkejut

Nama motosikal Yamaha RX-Z sekali lagi menjadi sebutan baru-baru ini apabila dianjurkan sebuah acara RX-Z besar-besaran yang menyaksikan peminat model ini di seluruh negara turun memeriahkan acara tersebut yang diadakan di negeri Terengganu.

Sebut mengenai model ini, Yamaha RX-Z sebelum ini digemparkan dengan penawaran harganya yang mencecah RM70,000 berikutan penggunaan barangan original sepenuhnya.

Dalam pada itu, lain ceritanya pada kali ini apabila Yamaha RX-Z berjaya terjual dengan tukaran dengan sebidang tanah lot di negeri Kelantan. Pengumuman ini dikongsikan oleh Facebook Nikmohdzulkiflee Lee menerusi Facebook Group jual beli RXZ.

Berdasarkan perkongsian difahamkan model RX-Z yang ditukarkan dengan tanah lot adalah jenis Catalyzer yang mulai diperkenalkan pada tahun 2003 sehingga tahun 2011.

Pertukaran motosikal dengan tanah lot ini nyata mengejutkan pelbagai pihak termasuk peminat Yamaha RX-Z tersendiri. Terdapat pihak yang mengucapkan tahniah kepada penjual atas penjualan yang dilakukan. Tidak kurang juga yang terkejut dengan tindakan pembeli yang sanggup menukar tanah lot demi sebuah jentera Yamaha RX-Z Catalyzer.

Sementara itu, terdapat juga netizen yang mempertikaikan penjualan tersebut serta mempersoal perkongsian yang dibuat hanyalah sekadar konten atau sebaliknya.

Walau bagaimanapun, perkongsian terbaru pengongsi ini menepis segala dakwaan yang diterima apabila mengesahkan pertukaran nama tanah lot seperti yang dijanjikan.

Berdasarkan tinjauan di komen, pihak pengongsi tidak memaklumkan nilai semasa Yamaha RX-Z Catalyzer atau tanah lot tersebut. Perkongsian yang dibuat jelas membuka mata pelbagai pihak dalam menyaksikan pertukaran sebuah motosikal yang menjadi idaman dan hobi para peminat dengan sebuah tanah lot.

Melihat kepada jumlah peminat yang ramai beserta jumlah model ini yang semakin berkurangan berikutan sudah dihentikan pengeluaran, tidak mustahil harga model RX-Z akan terus melambung sekiranya terdapat peminat yang sanggup mendapatkannya dengan harga yang tinggi.

Tular pada minggu ini apabila wanita ini mendedahkan beliau telah menjadi mangsa ‘claim’ sifu bisnes atas kejayaan yang diperoleh menerusi perniagaan yang diusahakan.

Sifu Bisnes ‘Claim’ Kejayaan Usahawan, Wanita Ini Dedahkan Pengalaman Dijemput Ke Seminar Pemasaran

‘You Berjaya Apa?’ – Sifu Pemasaran ‘Koyak’ Selepas Ditanya Soal Kejayaan Bisnes Terdahulu


Swatch Bidas Kenyataan Menteri, Nafi Perkataan ‘LGBT’ Ada Pada Jam Yang Dirampas

Pada minggu lalu Kementerian Dalam Negeri (KDN) menyerbu 11 butik jam tangan jenama Swatch di beberapa negeri dan merampas koleksi bertemakan pelangi ‘Pride Collection’ yang sering dikaitkan dengan komuniti lesbian, gay, biseksual dan transgender (LGBT).

Memetik kenyataan baharu Swatch Malaysia melalui portal Malaysiakini, pihak mereka menolak kenyataan menteri bahawa jam tangan mereka yang dirampas kerajaan awal bulan ini tertera tulisan LGBTQ, yang merujuk kepada lesbian, gay, biseksual, transgender dan queer.

Syarikat jam terkemuka dunia itu sebaliknya menjelaskan tulisan LGBT hanya tertera pada jam yang dirampas pada tahun sebelumnya.

“Berkaitan dengan berita yang baru diterbitkan yang menyatakan bahawa semua jam tangan Swatch yang dirampas mempunyai perkataan LGBT, Swatch Malaysia tidak bersetuju dengan kenyataan tersebut.

“Jam tangan yang berkaitan adalah daripada koleksi tahun ini dan tidak mempunyai perkataan LGBT di dial, tali atau case.

“Satu-satunya jam tangan yang dirampas dengan perkataan LGBT adalah daripada koleksi tahun lepas,” katanya dalam kenyataan ringkas hari ini.

Terdahulu, Menteri Dalam Negeri Saifuddin Nasution mengeluarkan kenyataan huruf ‘LGBTQ’  jelas tertera di atas permukaan jarum jam tangan Swatch yang dirampas oleh kementeriannya awal bulan ini.

Beliau berkata model jam tangan serupa tidak dijual di negara seperti Emiriah Arab Bersatu (UAE) bagi menjaga sensitiviti agama masyarakat setempat.


Swatch Hasilkan Jam Tangan Mickey Mouse Edisi Terhad

Sempena ulang tahun ke-90 tahun Mickey Mouse, jenama jam terkenal Swatch baru-baru ini telah bekerjasama dengan artis dari British Damien Hirst untuk menghasilkan dua buah jam tangan edisi terhad untuk menghormati watak Disney yang popular ini.

Pertama ialah jam ‘Mirror Spot Mickey’ yang memaparkan kotak edisi khas, tali jam tangan merah dan kuning disertakan dengan tandatangan Damien Hirst di bahagian dalam. Jam tangan ini dihasilkan sebanyak 19, 999 utas sahaja dan ditawarkan di kedai cawangan Swatch Jerman sahaja.

Selain itu, kerjasama dua jenama ini turut memperkenalkan model jam tangan ‘Spot Mickey’ yang hadir dengan gambungan beberapa warna. Model ini mula ditawarkan secara atas talian dilaman Swatch dalam jangka masa 24jam sahaja. Difahamkan model cuma 1,999 unit Swatch edisi Mickey Mouse bakal ditawarkan.


Sweden Import Sampah Demi Kelangsungan Hidup Rakyatnya

Buat masa ini populasi Sweden mengitar semula botol dan tin sebanyak 1.5 billion setahun. Ia satu jumlah yang besar bagi 9.6 juta populasinya (2013).

Kesemua bahan kitar semula itu menghasilkan tenaga buat penggunaan rakyat Sweden apabila mereka tahu bagaimana mengubah gas tercemar menjadi biofuel.

Kini, Sweden komited dengan program “waste-to-energy” (WTE) dan mempunyai 32 kilang reconversion yang akan menukarkan sampah menjadi tenaga sehingga mereka.

Maka, rakyat dididik untuk menapis sampah terlebih dahulu sebelum ia dibungkus dan dibuang bagi memudahkan semua sampah yang boleh dikitar semula diambil dan dikumpul bagi menjayakan program WTE.

Kemudian, sampah-sarap dibakar di kilang sehingga menghasilkan gas stim yang akan digunakan untuk mengerakkan turbin generator bagi menghasilkan elektrik.

Hasil akhir dipindahkan ke transmission lines dan rangkaian kabel elektrik bagi menghantar bekalan elektrik kepada pengguna. Kaedah WTE ini juga membantu Sweden mengurangkan toksin dalam tanah.

Tak cukup dengan sampah rakyat sendiri, Sweden perlu mengimport sampah-sarap dari UK, Itali, Norway dan Ireland untuk meneruskan WTE yang sekaligus akan beri kesan pada kelangsungan hidup rakyat Sweden.


Sweden Umum Pandemik Berakhir, Anggap COVID-19 Bukan Lagi Ancaman

Di kala negara lain sedang sibuk berperang dengan kenaikan kes COVID-19, Sweden telah bertindak mengumumkan bahawa negaranya bebas dari ancaman pandemik. Pengumuman ini bakal menamatkan pelbagai jenis sekatan yang dilakukan sebelum ini serta memberhentikan ujian COVID-19 berskala besar, walaupun di kalangan rakyatnya ada yang menunjukkan gejala jangkitan.

Khemah besar yang terdapat di seluruh pusat bandar, tempat yang menyediakan ujian COVID-19 secara pandu lalu serta perkhidmatan kit ujian yang dihantar ke rumah kini diberhentikan serta merta selepas pengumuman terbabit. Kerajaan Sweden juga tidak lagi menyediakan data penting untuk mengesan penyebaran COVID-19. Sweden juga tidak lagi menyekat orang ramai untuk berkumpul di sesuatu acara atau di restoran dan sijil vaksin tidak lagi diperlukan.

Langkah ini sememangnya pelik dan drastik. Ia juga meletakkan Sweden bertentangan dengan kebanyakan negara Eropah yang lain.

Difahamkan bahawa Sweden bertindak mengumumkan negaranya bebas dari COVID-19 adalah kerana ujian yang mahal telah menghasilkan faedah yang sedikit dengan kemunculan varian baharu, omicron. Kerajaan Sweden juga mahu merawat COVID-19 seperti penyakit endemik yang lain.

“Kami telah mencapai tahap di mana kos dan kit ujian tidak lagi boleh dibenarkan,” kata ketua Agensi Kesihatan Awam Sweden Karin Tegmark Wisell kepada penyiar nasional SVT minggu ini. “Jika kami melakukan ujian meluas yang disesuaikan untuk semua orang yang mempunyai COVID-19, itu bermakna setengah bilion setiap minggu (kira-kira AS$55 juta),” tambah Tegmark Wisell.

Pada 2021, Stockholm sahaja membelanjakan lebih daripada $320 juta untuk ujian PCR, wang yang dikatakan kerajaan boleh dibelanjakan dengan lebih baik di tempat lain.

Mulai bulan lalu, kerajaan Sweden sudah menetapkan hanya petugas kesihatan, warga emas dan mereka yang paling rentan akan mendapat ujian PCR percuma jika menunjukkan gejala. Manakala yang lain hanya akan diminta tinggal di rumah jika mereka menunjukkan gejala COVID-19. Manakala kit ujian antigen boleh dibeli di pasar raya dan farmasi, tetapi keputusannya tidak lagi dilaporkan kepada pihak berkuasa kesihatan.

Hospital swasta masih dibenarkan untuk melakukan ujian dan menawarkan hasil ujian COVID-19 untuk perjalanan antarabangsa, tetapi biaya ujian itu tidak akan dibayar oleh kerajaan atau insurans kesihatan.

Dijangkiti wabak semasa hamil, ibu di Singapura lahirkan bayi dengan antibodi COVID-19. Untuk bacaan lanjut, klik pautan di bawah.

Dijangkiti Wabak Semasa Hamil, Ibu Di Singapura Lahirkan Bayi Dengan Antibodi COVID-19

Impak Pandemik COVID-19 Ke Atas Kesan Pulau Haba Bandar Kuala Lumpur


‘Sweet’ Ala Filem Disney, Netizen Puji Video Baharu Sofyank96 Bergandingan Dengan Isteri

Selepas tampil beberapa kejutan pada April lalu dengan video kolaborasi bersama Zach King dan memenangi pertandingan Ultimate VFX Challange di Los Angeles, Sofyank96 kembali dengan video terbaharunya.

Video baharu itu bagi mempromosikan aplikasi pembayaran mudah alih milik Petronas, Setel. Dalam video kali ini, buat pertama kali Sofyank berlakon dengan isterinya.

Dalam satu hantaran IG yang dibuat semalam, Sofyank meluahkan rasa gementar untuk kongsikan video tersebut kerana ini kali pertama beliau shoot video production bersama isterinya untuk melengkapkan storyline yang memerlukan sentuhan fizikal antara beliau dan talent perempuan.

Lepas ni kalau terlanggar someone, jangan lupa setel kan tau 🤍 pic.twitter.com/BEFHObgItF

Perasan gementar Sofyank itu ‘terubat’ apabila rata-rata penonton berasa kagum melihat betapa kemas transition antara satu babak dengan babak yang lain. Daripada babak membeli air kopi, kemudian tukarkan isterinya menjadi patung di kedai baju.

Babak paling menarik perhatian apabila Sofyank memperlihatkan bunga-bunga mengelilingi tubuhnya dan menjadi ‘pagar’ ketika beliau melutut di hadapan isterinya.

Sangat kemas suntingan yang dibuat oleh Sofyank yang mempunyai vibe-vibe ala filem keluaran Disney.

Level vfx dia dah level nampak macam photorealistic. Mantap 👍🏽 https://t.co/l3CUglFM9p

Pian in disneyland https://t.co/in4sFqGWgg

Suka scene last tu 🫶🏻 https://t.co/lwthIqHIoF

— tasyar  (@nrfrzwa_ntsyr) May 16, 2023

Iklan camni, 10x tengok pun takpe. Power gila edit https://t.co/3tEsckTCfZ

Sofyank juga tidak lupa berkongsi inspirasi video tersebut diambil daripada pakar suntingan efek dari luar negara, Goran Kraljevic.

Beliau didakwa telah membantu Sofyank untuk menjayakan efek dalam video iklan Setel tersebut.


Mahu Lebih Dekat Dengan Peminat, Taylor Swift Lancarkan Aplikasi Media Sosial Tersendiri

Sekiranya sebelum ini jumlah pengikut yang ramai sudah boleh dikategorikan sebagai social media influencer atau artis, Taylor Swift kini sudah ke peringkat seterusnya dengan pengeluaran aplikasi media sosial beliau sendiri.

Aplikasi yang dinamakan sebagai ‘The Swift Life’ ini bakal membolehkan peminat untuk mengikuti kehidupan seharian Taylor Swift sepanjang bergelar artis. Selain itu, para pengguna berpeluang mendapatkan barangan eksklusif yang ditawarkan khas buat peminat Taylor Swift sahaja.

Tindakan yang dibuat oleh Taylor Swift ini boleh dikatakan cukup berani memandangkan jumlah tontonan dan jumlah muat turun bakal menjadi bahan ukur populariti beliau. Memandangkan beliau adalah Taylor Swift dan mempunyai jumlah peminat yang ramai, keputusan yang dibuat ini boleh dikatakan agak sesuai buat beliau.

Kami harap apa yang dibuat Taylor Swift ini tidak menjadi trend kerana perkara ini sekaligus mendesak pengguna untuk memuatturun aplikasi yang lebih banyak bergantung kepada jumlah artis yang disukai. Cukuplah sekadar Snapchat dan Instagram bagi memaparkan kehidupan seharian seorang artis.

Aplikasi The Swift Life ini bakal mula ditawarkan buat pengguna Android dan iOS pada akhir tahun ini. Adakah anda salah seorang yang bakal memuat turun aplikasi ini?


Switch Tawarkan Pelan Ansuran Tanpa Faedah Sehingga 3 Bulan Untuk Aksesori Apple

Sudah menjadi kebiasaan buat sesetengah individu untuk membeli barangan keperluan mahupun keinginan secara ansuran. Pemilihan untuk membuat secara ansuran ini secara tidak langsung membolehkan orang ramai mendapatkan barangan yang mahu dibeli dengan jumlah bayaran yang lebih rendah setiap bulan berbanding bayaran penuh dalam satu transaksi.

Melihat kepada trend semasa orang ramai yang berminat untuk mendapatkan barangan daripada Apple, pengedar rasmi Apple iaitu Switch tampil dengan sebuah program terbaru membolehkan para pengguna mendapatkan aksesori Apple di bawah harga RM2,000 secara ansuran tanpa faedah sehingga tiga bulan.

Program ini turut membolehkan mereka yang tidak mempunyai kad kredit mendapat ansuran mudah dalam mendapatkan barangan yang dihajati seperti tali jam Apple Watch atau casing buat iPhone dan iPad.

Untuk pengetahuan program ini mulai diperkenalkan membolehkan pengguna mendapatkan segala barangan Apple di bawah tanda harga RM2,000. Walau bagaimanapun, program ini telah dihadkan kepada aksesori Apple yang tersedia di Switch setakat ini.

Apple iPhone 12 dilaporkan mungkin tidak lagi didatangkan dengan Apple EarPods. Turut dikongsikan, Abang Pablo Escobar telah mendakwa beliau hampir ‘dibunuh’ oleh iPhone sekaligus memilih untuk saman Apple.

Apple iPhone 12 Mungkin Tidak Lagi Didatangkan Dengan EarPods

Dakwa Hampir ‘Dibunuh’ Oleh iPhone, Abang Pablo Escobar Saman Apple RM11.33 Bilion


Aksi Terbang Umpama Superman Ini Bukan Aksi Sengaja. Memang Real!

Pernah anda saksikan aksi terbang macam superman?

Kami bawakan untuk anda kisah benar yang dirakamkan secara tak sengaja ini.

Seorang pemandu motorsikal telah berjaya menyelamatkan dirinya dengan cara ‘terbang dan mendarat’ di atas bumbung kereta yang dilanggarnya itu.

Ini namanya berpantang maut sebelum ajal :)


Switch Tawarkan iPhone XR Dengan Harga Serendah RM2,699

Mulai dilancarkan pada September 2018, iPhone XR dilihat masih releven untuk digunakan sehingga kini. Menawarkan skrin 6.1-inci LCD, kamera dengan potrait mode, warna yang pelbagai serta harga yang mampu milik membuatkan model ini menjadi rebutan ramai sejak mula dilancarkan.

Terbaharu, pengedar rasmi Apple di Malaysia iaitu Switch hadir dengan promosi masa terhad dengan menawarkan iPhone XR dengan harga serendah RM2,699 sahaja.

Untuk pengetahuan, model ini mulai ditawarkan dengan harga RM3,599 pada awal pelancaran sekaligus memberikan penjimatan sebanyak 900 buat mereka yang sudah lama ingin memilikinya. Promosi yang ditawarkan ini dilihat sangat berbaloi yang mahukan iPhone dengan saiz skrin yang besar tanpa perlu berbelanja besar.

Setakat artikel ditulis, iPhone XR 64GB sudah habis dijual pada laman web mereka. Walau bagaimanapun, anda boleh ke cawangan Switch berdekatan anda untuk mendapatkan model dengan harga promosi berbaloi ini.

Berdasarkan ura-ura, iPhone 12 Pro dijangka bakal mula ditawarkan dengan harga sekitar RM4,899. Turut dikongsikan, senarai iPhone yang bakal menyokong iOS 14.

Harga Apple iPhone 12 Pro Dijangka Bermula Daripada RM4,899

Ini Mungkin Senarai iPhone Yang Menyokong Apple iOS 14


Switch Tawarkan Program Ansuran Kad Debit Sehingga 48 Bulan Untuk Pembelian Peranti

Banyak pihak yang sedia menawarkan pelan ansuran untuk membeli gajet lebih-lebih lagi seperti iPhone. Switch selaku antara pengedar rasmi Apple kini dilihat turut serta mahu menyediakan pelan bayaran ansuran buat pelanggan yang berminat.

Menerusi perkongsian di Facebook mereka, Switch mengatakan bakal menyediakan pelan ansuran menerusi kad debit sehingga mencecah tempoh 48 bulan lamanya. Bagaimanapun, penawaran ini hanya terhad untuk warganegara dan tinggal di Semenanjung Malaysia.

Antara peranti yang boleh dibeli secara ansuran termasuklah iPhone, iPad, Mac dan Apple Watch. Dokumen yang diperlukan adalah slip gaji sebulan dan IC atau IC, SSM dan penyata bank terkini selama enam bulan untuk yang berkerja sendiri.

Menerusi program ansuran terbaharu ini, anda bakal dikenakan caj interest sebanyak 1% untuk setiap bulan. Anda boleh memohon untuk program ansuran Switch menerusi pautan di sini dan boleh mengetahui keputusan permohonan dalam tempoh 48 jam selepas dihantar.


Switch Tawarkan Program Pembelian iPhone Secara Ansuran Sehingga 36 Bulan

Switch selaku pengedar produk Apple di Malaysia pada minggu ini telah memperkenalkan sebuah program baharu yang dinamakan sebagai iPhone For Everyone.

Menerusi program ini, para pembeli berpeluang mendapatkan model iPhone terpilih secara ansuran tanpa faedah sehingga 36 bulan. Antara model yang tersedia untuk program ini adalah iPhone 7, iPhone 7 Plus dan iPhone SE.

Kehadiran program ini sudah pastinya memudahkan orang ramai untuk memiliki sebuah iPhone dengan harga ansuran yang rendah setiap bulan. Sebagai contoh, iPhone 7 128GB sedia ditawarkan dengan ansuran selama 36 bulan dengan jumlah pembayaran serendah RM58 sebulan. iPhone SE yang baru sahaja dilancarkan juga turut ditawarkan pada program ini dengan bayaran RM78 sebulan.

Buat para pengguna yang tidak mahu membayar ansuran dalam tempoh yang panjang, program ini turut ditawarkan dengan tempoh 24 bulan. Sememangya sebuah program yang menarik khusus buat mereka yang mahu memiliki iPhone namun tidak mahu berbelanja besar secara sekali gus. Anda boleh klik di sini untuk maklumat lanjut menerusi program daripada Switch ini.

Ketahui juga rekaan dan spesifikasi iPhone 12 Pro yang bakal dilancarkan pada akhir tahun ini.

Hampir Pasti, Inilah Rekaan Dan Spesifikasi Yang Bakal Ditawarkan iPhone 12 Pro

Kreatif Dan Unik, Rumah Lama Ini Jadi ‘Mahal’ Selepas Berpagarkan iPhone


Switch Tawarkan Promosi iPhone 11 Pro Dan Pro Max Dengan Diskaun Sebanyak RM500

Jika anda sedang bercadang untuk mendapatkan model flagship iPhone serta menantikan harganya menurun, inilah masanya. Ya, model yang kami maksudkan adalah iPhone 11 Pro dan Pro Max yang diperkenalkan Apple pada September lalu.

Melalui promosi terbaru daripada Switch, pengguna boleh mendapatkan Apple iPhone 11 Pro 64 GB dengan harga serendah RM4,399. Begitu juga dengan model iPhone 11 Pro Max yang ditawarkan dengan harga diskaun sehingga RM500.

Untuk pengetahuan anda, promosi yang dijalankan pada masa terhad ini hanya boleh didapati di Switch dan cuma ditawarkan buat model iPhone 11 Pro dan iPhone 11 Pro Max sahaja. Pembelian model ini di pengedar rasmi Apple selain Switch masih lagi ditawarkan pada harga asal setakat ini.

Setakat artikel ditulis, kami dapati model-model yang ditawarkan dengan harga promosi ini masih sedia untuk didapatkan. Buat anda yang mahu upgrade iPhone anda, mungkin ini masa terbaik sebelum promosi daripada Switch ini tamat.

Sebelum ini pihak Machines telah menawarkan promosi iPhone XR dengan harga serendah RM1,799 sahaja. Turut dikongsikan, rekaan iPhone 12 yang sekali lagi tertiris.

Machines Tawarkan Promosi iPhone XR Dengan Harga Serendah RM1,799

Rekaan Apple iPhone 12 Sekali Lagi Tertiris


Switzerland Tawar RM240,000 Dan Sebuah Rumah Untuk Anda Pindah Ke Sana, Ini Adalah Syaratnya

Jika anda terfikir untuk berpindah kerana kos sara hidup yang semakin meningkat, Switzerland mungkin akan menjadi destinasi terbaharu anda. Ini kerana salah satu pekan kecil di Switzerland mahu membayar anda sebanyak £50K (RM240,000) hanya untuk berpindah ke sana.

Perkampungan Albinen sememangnya menakjubkan, tetapi malangnya, peluang pekerjaan di kawasan itu sedikit dan jauh. Disebabkan itu ia mengalami penurunan populasi yang sangat drastik.

Walau bagaimanapun, jika anda bekerja dari rumah dan merancang untuk melakukannya dalam jangka masa yang panjang, jadi ia bukanlah satu masalah. Malah jika anda bawa kesemua ahli keluarga berpindah, anda akan diberi ganjaran wang tunai tambahan.

Keluarga dengan empat orang ditawarkan £22,000 (RM105,000) bagi setiap orang dewasa untuk berpindah ke sana dan £9,000 (RM44,000) bagi setiap kanak-kanak.

Bagaimanapun, ada sedikit syarat yang anda perlu patuhi.

Keluarga anda perlu berumur di bawah 45 tahun, menjadi warganegara Switzerland atau mempunyai kediaman permit C.

Yang terakhir ini memerlukan anda lima tahun untuk mendapatkannya jika anda adalah ahli EU, tetapi berita buruk bagi mereka yang berada di luar kesatuan itu, ia mengambil masa sehingga 10 tahun untuk mendapatkan permit tersebut.

Anda perlu berpindah ke rumah dengan nilai minimum sekurang-kurangnya £179,260 – walaupun kami yakin wang yang ditawarkan untuk berpindah akan membantu meringankan kewangan anda.

Rumah ini akan menjadi milik anda sekiranya anda komited untuk tinggal di pekan ini selama sekurang-kurangnya 10 tahun. Sekiranya anda berpindah ke kawasan lain sebelum tempoh ini tamat, anda perlu membayar balik wang tersebut.


Switzerland Tawarkan Tiket Keretapi Untuk ‘Usir’ Pengemis Ke Negara Eropah Yang Lain

Setiap pemimpin negara pastinya ada cara mereka tersendiri untuk mengatasi isu lambakan pengemis di kawasan bandar. Untuk tujuan itu, menghantar pengemis ke luar negara juga salah satu cara untuk mengatasi masalah ini.

Sebenarnya, tindakan menghantar pengemis ke luar negara sudahpun dilaksanakan oleh pihak imegresen Basel di Switzerland. Ini bertujuan untuk melihat bandar tersebut ‘bersih’ daripada golongan pengemis.

Uniknya, mereka tidak menghalau pengemis keluar dari bandar tersebut secara paksa. Sebaliknya pengemis ditawarkan satu pakej pembelian tiket kereta api yang membenarkan mereka memilih untuk ke mana-mana destinasi yang ada di negara-negara Eropah, tetapi sebagai pertukarannya, pengemis berkenaan dilarang untuk kembali ke Switzerland untuk tempoh yang tertentu, lapor Le News.

Menariknya, harga tiket kereta api tersebut ditawarkan serendah CHF 20 (RM90) dan untuk mendapatkannya, pengemis perlu menandatangani satu kontrak perjanjian bersama kerajaan Switzerland.

Ini sebagai bukti bahawa pengemis telah berjanji supaya tidak kembali ke negara itu untuk jangka waktu tertentu. Difahamkan, pengemis yang melanggar syarat-syarat dalam kontrak tersebut akan segera ‘ditendang’ keluar dari Switzerland.

Setakat ini, seramai 31 orang pengemis telah menerima tawaran ini dan ia melibatkan seramai 14 orang ke Romania, 7 orang ke Belgium, 7 orang ke Jerman, 2 orang ke Itali dan seorang ke Perancis.

Untuk rekod, pada 2014, Switzerland pernah dianggap negara yang tidak ‘berhati perut’ selepas nekad mengenakan denda sebanyak CHF 500 (RM2250) kepada seorang wanita yang mengemis di jalanan. Setelah dikecam, Switzerland anggap cara yang terbaharu ini lebih adil untuk menghukum pengemis di negara itu.

Baca lagi kisah Makcik Maznah yang terpaksa meminta sedekah setelah suaminya dberhentikan kerja menerusi pautan di bawah.

Terima Sumbangan RM70,000 Dalam Masa Sehari Kerana Viral, Cikgu Ini Kongsi Kisah Sebenar ‘Makcik Maznah’

Polis Lahad Datu Tahan 9 Pengemis Untuk Siasatan, Bakal Berdepan Hukuman Denda RM10,000

Usahawan Saran Jangan Bagi Duit Selepas Pengemis Tolak Tawaran Pekerjaannya